Shillong, 6 Naiwieng: U Hayithung Bill Lotha uwei na ki nongialam ka BJP na ka jylla Nagaland, u la ong ba u la wan khnang naduh ka jylla Mizoram, ban kren shai sha ki nongthohkhubor halor ka jingiakob tainia jong u bad u myntri rangbah ka jylla Meghalaya u Dr.Mukul Sangma. Haba ia kren bad ki nongthohkhubor mynta ka sngi u Lotha u la ong  Nga don ha Mizoram ban ialap elekshon, hynrei nga la wan beh khnang sha kane ka jylla Meghalaya ban kren halor ka jingiakob tai nia jong nga ia u myntri rangbah kane ka jylla u Dr.Mukul Sangma  u la ong.  Ha kine ki sngi nga la ong ba u Dr.Mukul u dei u myntri rangbah ba bamsap tam ha ka ri India bad nga la kob ban ia tainia bad u, hynrei hapdeng kitei ki jingkob jong nga um nud bad u la phah ktien da u nongialam ka Congress u Rajaul Karim Laskar, utei ruh u la kren pynklet noh sha kawei ka bynta haba u kob ban ia tai nia, na ka jingbamsap u la kren pynklet pynban sha ka jingiakren ia ki rit paid jong kane ka Ri, hynrei watla katta ruh nga pdiang sngewbha ia katei ka jingkob jong u  ong u Lotha. U Lotha u la ong ba hadien ka jingkob jong u, ia ka jingiatai hakhmat ki paidbah, u Mukul u la phah da u Laskar, hynrei u la ong ba lada u Dr.Mukul u niewkor shisha ia ka jylla Meghalaya u dei ban pdiang ia katei ka jingiatai nia hakhmat ki paidbah,  Ki nongthohkhubor, ki nongialam niam, ki sengbhalang ki dei ka rynsan kaba paka ban pynbeit ia katei ka jingiakob tai nia jong ngi  ong u Lotha. Shuh shuh u la ong ba ki Congress ki kwah ban iatai 10 kynta halor katei ka mat ba ki la pynkylla na ka jingbamsap sha ka jingiakren jaitbynriew rit paid,  Nga lei nga ong balei tang 10 kynta, 2 sngi syndon ngin iatai hynrei pynthikna ruh ba ka jingiatai na ka bynta ka bamsap bad u myntri rangbah ka Meghalaya kan long tang kumba 5 kynta eiei, hynrei u kyntait, u Dr.Mukul u lehrai  ban mih sha katei ka jingiatai, kum ki nongmihkhmat paidbah ngim dei ban lehrai  ngi dei ban long kum u Sing uba kyrhuh ban ia khun na bynta ka bamsap kum ki nongialam  u la ong.  Nga iohsngew ba u Dr.Mukul mynta um ioh thiah ioh dem shuh la bun bun sngi, hynrei nga ong ia u shuwa ba phin thiah syndon noh jar, lane ba phin ym lait ang shuh artad phi dei ban wan sha ka jingiatai nia ba u paidbah un shai, ngi pdiang kyndon pa kyndon katba phi ong ban ia kren ia ki mat, ngi long kiba la khreh  ong u Lotha. Halor ka jingkren u Laskar ba u kwah ban iatai ia ka mat ki rit paid u Lotha u la ong ba ia ki rit paid dei ka seng BJP kaba la shimkhia da kaba thaw ia ka tnad Minitry of Tribal Affairs ha ka 13 tarik u risaw, 1999 ha ka por ba u Atal Bihari Vajpayee u long u myntri rangbah duh bad ia ka tnad DONER ha u Nailur, 2001.


Shillong, 7 Naiwieng: Ki trai par dewiong ha Meghalaya, ki kyntait war, ba ki mut ban aiti ia ki par jongki, sha ka sorkar Jylla, ba kan ioh tih dewiong. Ha ka jingpynmih khubor, ka State Co-ordination Committee of Coal Owners, Miners & Dealers Forum (SCCCOMDF) ka pynpaw ia ka jingsngew pyrshah jongka, halor ka khubor ba ka sorkar jylla, ka kam ba kiba bun ki trai par dewiong, ki la mynjur ban aiti ia ki par dewiong jongki, ha ka Meghalaya Mineral Development Corporation (MMDC), ba kan tih dewiong na kitei ki par jongki. Ka seng, ka ong, ba katei ka khubor, ka la ialam bakla ia bun bah ki trai mar poh khyndew, namar ba kiba bun ki trai par dewiong, kim shym la mynjur satia ban ailad ia ka MMDC, ba kan tur sha ki jaka puta jongki bad na ka liang jong katei ka seng ruh, ka la ujor sha katei ka Tribunal, ba kam mynjur satia ia katei ka jingthmu jong ka sorkar Jylla. Ka jingshong bishar jong ka NGT, kan long ha ka 8tarik Naiwieng 2017 ha Delhi bad ki riewsaid jong ka seng, ki la pynkhreh ban pyrshah, halor katei ka jingthmu jong ka sorkar Jylla Ha kawei pat ka liang, na ka liang jong ka SCCCOMDF, ka la dawa ruh ha ka Supreme Court, ha U Naitung 2017, na ka bynta ba kan ailad ban die noh ia u dewiong, uba dang sahteng ha ki par bad ka jingshong bishar, na ka bynta katei kan long ha ka 10tarik Naiwieng 2017, ong shuh ka khubor.


Shillong, 7 Naiwieng: Ka KHNAM State Youth Wing s hapoh ka jingialam u President jong ka u bah Thomas Passah mynta ka sngi ka la leit ban ia kynduh ia ka Director jong ka tnad ba peit ia ka kam jngohkai pyrthei (Tourism Dept) ka kong R.C Sohkhlet. Ha katei ka jingiakynduh ka KHNAM ka la ia kren bad aida ka jingthoh ba ka tnad jngohkai pyrthei kan ym ailad satia ia ki kali Assam ba kin wan kamai sahuh ha kane ka jylla sha ki jaka jngohkai pyrthei bapher bapher.  Ngi la ai jingmut ba ka sorkar kan leh kumba leh ka jylla Sikkim ba ki kali ba wan nabar kin ym bit ban leit ialam ia ki nongjngohkai pyrthei sha ki jaka bapher jong katei ka jylla hynrei ka dei ban don ka jaka ban bat ia ki kali ba nabar bad na kata ka jaka pat dei ban ailad ia ki kali kamai jong ki trai muluk kiba don ia ka Registeration jong ka Meghalaya ba kin kit ia kitei ki nongjngohkai kylleng ki jaka ba kin im kamai  ong u bah Thomas Passah. U la ong ba kumba ka long mynta ka jingtuid ki nongjngohkai sha kane jylla ka la buh bha hynrei ki kali ki trai muluk kim ioh kamai satia bad kat shaba phai la dap tang da ki kali Assam suda. U la ong ba ka jingkiew ka kam jngohkai pyrthei ha kane ka jylla kam shym la wanrah jingmyntoi eiei ruh em ia ki nongshong shnong kane ka jylla namarba wat ka ja ban bam ruh ki briew ba nabar ki song lypa na Assam,  Kane ka dei kaba shisha namarba wat ka ja ban bam ruh ki song lypa, kim wan bret pisa eiei ruh em haba ki wan namarba la pynsngewthuh bakla ia ki da kito ki nongniah kali na Assam ba kam long ban bam kulmar shane, kaei kaba ngi iohi mynta ka long ba ki nongjngohkai kim wan bret pisa hynrei ki wan bret tang ki plastik ba ki song bam nabar sha kane ka jylla  ong u bah Thomas. Utei u nongialam samla ka KHNAM u la ong ba kane baroh ka dei na ka daw ka jingbym lerkam ka sorkar ba kam lah ban wanrah ia ki polisi kiba biang ha ka kam jngohkai pyrthei,  Ngim iohi eie iia ki polisi ba ka sorkar kan wanrah lait noh tang ki polisi tamasa, ha ka tamasa ki pynlut da ki klur tyngka ban ia bam ia dih sngewbha mano pat ba myntoi na katei ka jingiabam ia dih sngewbha, ki trai muluk jong ngi ki nongniah kali kim ioh jingmyntoi eiei ruh em hynrei ki shu peit jawdud ia ka jingioh kamai ki kali Assam  u la ong. Ia katei ka jingdawa ka KHNAM ka la ong ba kan leit pynsngew ruh sha u myntri ka tnad ba peit ia ka kam jngohkai pyrthei u Dr.Mukul Sangma kumjuh ruh sha u DTO ban leh ia kaba donkam. U la ong ba ka Director ruh ka la kular ba kan pyntip ia katei ka jingdawa sha ka tnad kaba dei peit.Katei ka seng ka la ong ba kan khot ruh ia ka Association ki trai bad ki nongniah Taxi ban ia phylliew jingmut ia katei ka kam. Ka KHNAM ka la ong ruh ba lada u trai muluk u ioh ban leit kamai u tip kham bha ia ka surok ban iaid ha kane ka jylla ban ia ki briew kiba wan nabar kiba iaid kumba iaid ha ki ri thor bad lada dei ba niah hi u trai jylla kan ym jia kano kano ka jingjia ba sngewsih kum ka jingaksiden lane u ioh ruh ban batai ia ki shaphang ka jingmut jong ki jaka jngohkai pyrthei bad kumjuh ruh ka bam ka dih u ioh ban batai bha ia ki jaka ban bam. U bah Thomas u la ong ba lada ka sorkar ka leh da katei ka buit ka ioh ka kot lyngba ka kam jngohkai pyrthei kan kiew ha ka jylla.


Shillong, 7 Naiwieng: Ha ka por 3baje dang step phyrngap mynta ka step ka KHNAM, ka la leit sha NEIGRHIMS ban hadien ba ioh jingtip ba ki khar Muslim ki ju wan man ka sngi da ki bos, ha katei ka jaka sumar. Ha katei ka jingleit jurip ka KHNAM ka la lap ba ki don haduh 6 bos ki khar Muslim kiba la wan da ka Night Super sha katei ka jaka sumar ryngkat ki khun ki kti bad baroh shiing shisem ki ialam lut. Napdeng kiba katei ka seng ka la ioh ban peit ka la lap ba ki don kumba 20 ngut eiei ki bym don don sla satia kum ka EPIC ne kiwei pat ki kot ban pynshisha ba ki dei ki nong India kumta ka KHNAM ka la pyntip pulit bad aiti ia kitei ki briew sha ki pulit. Katkum ka jingiakren bad u President ka KHNAM State Youth Wing u bah Thomas Passah u la ong ba kiba bun na kitei ki 6 bos ba ka KHNAM ka la lap kiba bun dei kiba na Silchar.  Ngi lyngngoh shisha kumno ki briew kiba naduh Silchar ki wan ban shah sumar khnang shaduh Shillong, ki briew ruh ki bym i kop nongpang eiei, kiba shait ba khlai , ngi suba ba ka lah ban don kaei re kaei halor ka jingwan kynsan kine ki briew kaba la jyllei bha mynta  ong u bah Thomas. Utei u nongialam ka KHNAM u la ong ba shuwa ia kane ka KHNAM ka la leit ban jurip bad kitei ki khar Muslim ki kren heh pynban haba la kylli la ki don EPIC ne-em. Shuh shuh u la ong ba ka L&T Company kaba peit ia ka projek ban pynheh ia ka NEIGRHIMS ruh ka la wanrah bun ki nongtrei kiba nabar bad haba leit kylli na u Project Manager la ki don Labour License ne-em um tip eiei shaphang ka Labour License bad haba kylli shaphang ka Work Permit ruh um don jingtip eiei.


Jowai, 13 Naiwieng: U Myntri ka tnad PWD ka sorkar Manipur ha ryngkat u Nalin Kohli uba dei u nongaiktien ka sorkar u Narendra Modi bad uba dei ruh u Advocate ka Supreme Court ha ryngkat ki heh ka BJP ha ka jylla ki la wan hiar mynta ka sngi sha Jowai kum shi bynta ka jingpynkreh ia ka election 2018. Ha kane ka sngi, ym duna ia ka 4000 ngut eiei ki nongtrei bad nongkyrshan jong ka BJP na ki 7 tylli ki Mandal lane Constituency ki la wan sha ka jingialang kaba la pynlong ha madan Jrisalein. U Kohli haba kren ha ka jingialang u la ong ba kane ka jingia kynduh ki nongtrei jong ka party lane kita ki Polling Booth Samelan ka long kaba nyngkong eh ha ka jylla bad shen kin sa pynlong ia kum kane ka juh ka program ha Khasi Hills bad Garo Hills. Utei u heh ka BJP u la ong ba ka sorkar Congress ha Meghalaya kam shym la pyntreikam hok ia ka pisa kaba ka la ioh na Delhi. Ka sorkar ka la synshar 10 snem kynthih hynrei ka jylla ka dang don shibun ki jingduna naduh ki surok, ki skul college bad wad ki jaka ai jingsumar.  Ka Congress kadei kaba bamsap tam ym tang ha kane ka jylla hynrei ha ka ri hi baroh kawei. U Dr. Mukul Sangma u Chief Minister ka jylla u la don hapdeng ka jingsheptieng bad syier mynsiem namar ba u la iohi ba ka BJP ka la nangkiew nangkiew ha kane ka jylla , la ong u Kohli. Haba kren halor ka jingkhang tih dewiong, u la kop ban pynlait ia kane na ka jingkhang jong ka NGT hapoh 7 bad 8 bnai lada ki paidbah ki ai ka jingiatreilang bad lada ka party ka wan ha ka bor ha kane ka jylla. U Myntri ka sorkar Manipur, u Bishwajit Singh u la ong ba ka sorkar Congress ka la synshar 15 snem ha Manipur bad kam shym la lah ban wanrah ia ka roi ka par, hynrei mynta hadien ba ka BJP ka la jop 21 ngut bad ka la ioh ban ialam ia ka jingsynshar ki paidbah katei ka jylla ki la sdang ban iohi ia ki jingkylla ha ka liang ka roi ka par. U la ong ba ka party BJP ka long kaba pher bha namar ka dei ka party kaba shakri ia ki paidbah katba ka Congress kan dei kaba synshar donbor. U la ong ba ka lynti rel ka dei kawei kaba donkam tam bad ka sorkar ka India ka la rai ban pyniasoh ia ki lynti rel ha ka jylla Manipur bad ka la mang ruh 22 klur na ka bynta ban pynbha ia ki surok ha katei ka jylla. U la ong ba ka ha ki snem ba ladep, ka Manipur ka long kum ka Meghalaya, kam ju don uwei ruh u MLA ka BJP bad mynta ka la kiew kyndit shaduh 21 ngut. Bad u la khmih lynti ba ha Meghalaya ruh da ka jingtrei shitom ki dkhot ki Mandal bapher bapher ka BJP kan sa ioh ban synshar ha Meghalaya.


Shillong, 21 Nailur: Na ka bynta ban wanrah ia ka jingshngain ia ka jingrakhe lehniam Durga Puja, ki paidbah riew ngeit Hindu ha ka jylla, ki bor ba dei peit ki la pynkhreh ban buh da ki CCTV cameras ha kiba bun ki rynsan khamtam ha ka nongbah. Katkum ka jingkren sha ki lad pathain khubor, u president ka Central Puja Committee u Naba Bhattercharjee u la ong ba ha kane ka kynti ki don baroh 231 tylli ki rynsan ba la shna kynthup 62 tylli tang ha ka nongbah bad ki jaka ba marjan. Ka jingleh kmen Puja kan sdang naduh ka 26 tarik mynta u bnai. U Naba u la ong ba ha ka jingrakhe, kan don ruh ka jingialang baroh ki jait niam ha ka 23 tarik ha kaba u Myntri Rangbah u Mukul Sangma un long u kongsan. Kan don ruh ka jingiakop tem bom, ka ban tip kum ka Prasad Gupta Memorial Drum Beat Competition bad ruh ka SK Das Memorial Drum Beat ban long ha ka 28 bad 29 tarik.. Na ka liang ki bor ka ain, kin pynlong ruh ia ka jingpahara baroh ar phew kynta na ka bynta ban pynlong ia ka jingleh kmen kaba iaid beit iaid ryntih.


Shillong, 22 Nailur: Mynta ka sngi ki pulit ka nongbah Shillong ki la kem ia u bah Michael Pakyntei  uba dei uwei na ki nongialam jong u bah Mohendro Rapsang kyrtong ka seng Congress na West Shillong konstitwensi halor ka jingjia shah kawang Petrol bomb ka  ngsah jong u bah Paul Lyngdoh MLA jong katei ka konstitwensi. Haba ia kren bad u Superitendent of Police ( SP) ka East Khasi Hills u Davis NR Marak u la ong ba la kem ia u bah Michael Pakyntei  mynta ka sngi hapoh Lumdiengjri Police Station. U la iathuh ba hadien ba la ioh ki jingujor na u bah Paul Lyngdoh MLA, la khot hajir ia u bah Michael ha Lumdiengjri PS bad ha ka por ba u wan hajir la kem artad ia u hangtei. Ia u bah Michael la rah sha ing kashari mynta ka sngi bad la ai por ia ki pulit 14 sngi ban tohkit ia u. U SP u la iathuh ba ki pulit ki la ioh jingujor na u bah Paul Lyngdoh ba ka ingsah jong u ka la shah kawang Petrol Bomb bad ha katei ka jingujor u bah Paul u la kdew ba dei beit u bah Michael Pakyntei , uba don kti ha katei ka jingjia. Shuh shuh u la ong ba u bah Paul u la phah sa kawei pat ka jingujor (Supplementary FIR) ba u bah Michael Pakyntei  u la thoh ia ki jingthoh kiba tohmet ha Facebook pyrshah ia u, kiba u bah Paul u la suhlang ia katei ka jingthoh ha ka jingujor jong u sha ki pulit. Ha katei ka jingthoh Facebook u bah Michael Pakyntei  u la thoh (Post)   RIP PAUL.LYNGDOH. mis u bro  bad harum katei ka jingthoh u la thoh biang (Comment)  My fren who xpired today  ka jingthoh kaba pyni ba u bah Paul u la iap. Katei ka jingthoh ka dei kaba la thoh ha ka 2 tarik u nailur ha ka por 11:12 baje mynmiet. U SP u la iathuh ruh ba u la ioh sa kawei pat ka jingujor ha kaba ia dei bad ka jingshah pynpait pynpra ka CCTV jong ka ophis Congress ha Mawprem bad u la phah ia ka kynhun pulit ban leit sha katei ka jaka hynrei ka ophis Congress ka khang.  Ngi la phah ia ka kynhun jong ngi ban leit tohkit bha, hynrei ka ophis Congress ka khang  u la ong. Kham mynshuwa u bah Mohendro Rapsang u la ong ba ha ka jingleit ujor sha ki pulit, halor ka jingshah pynpait pynra ka CCTV u la suhlang ruh ia ka video jong ka CCTV kaba pyni ba ki don 3 ngut ki briew kiba leh ia katei ka kam hynrei u SP u la ong ba u khlem ioh satia ia kata ka video bad ym don ba-ai, hynrei u la ong pat ba mar ia ioh jingujor ki pulit ki la kurup noh ia ki video ban lap ia ki sabut. U la ong shen ki pulit kin sa kem ia ki briew kiba la suba ba ki donkti ha katei ka kam. Ngam pat iohi ia kata ka video , ym shym la phah ruh sha ngi, ngi hap ban kurup ban lap ia ki jingshisha  u la ong. U Davis NR Marak u la ong ba ka jingjia ha West Shillong konstitwensi kam shym dei ka sien kaba nyngkong hynrei kaba la jia bunsien bad u suba ba ka lah ban dei na ka daw jong ka sai pyrthei, kumta u la ong ba u la phah ia ki bor pulit ban pahara ha katei ka konstitwensi bad kumjuh ruh u la phah pulit ban pahara ia ka ingsah ubah Paul Lyngdoh, MLA.  Ngin pynthikna ba kan ym don shuh kaba kum katei ka huri hura kumba la jia ha kine ki sngi  u la ong.


Shillong, 24 Nailur: Hadien shiteng bnai eiei ba la sah ha ka jinglynga pisa, ki 10 ngut ki samla ka jylla ki la ioh ia ka rai na ka Supreme Court kala pynmih  a ka hukum ba ka Sorkar Assam ba ka dei ban pdiang klas noh  a ki ha ka MBBS kiba dei na Meghalaya. Kane ka kam, ka la hap ban tied jingkhang sha ka Kashari hadien ba kine ki samla na Megalaya ki la shah kyntait ban  oh rung klas ha ki Medical College ha Assam kaba la jia naduh u bnai ba la dep. Ka Kashari Supreme Court kaba la mih ia ka rai ha ka jingshong bishar kaba long ha ka sngi Thohdieng hadien ba ka sorkar Meghalaya ka la ujor da ka mukotduma da ka Spec al Leave Petition ha ka 4 tarik Nailur pyrshah ia ka sorkar Assam halor ka jingkyntait ban pdiang ia kine ki samla ban pule doktor ha ki jaka pule doktor ha katei ka jylla. Ka Kashari ba kynthup  a u Chief Justice AM Khanwilkat bad u Justice DY Chandrachud, ka la pynmih ia ka hukum ba la hukum ba ka Assam ka dei ban ai bhah pule Doktor ba 10 tylli na ka 27 tylli sha ki samla pule ka Meghalaya. Ka Kashari kala ong ba ka Jylla Assam kala  oh haduh 17 tylli na ki 27 tylli. Ka Kashari kala bthah ruh  a baroh artylli ki Jylla-ka Assam bad Meghalaya ba kin pynlong  a ka jing asyllok kaba iatei bad ba iahap khnang ba ki samla ba dei ban  oh pule kin dei kiba la pyndep  a ka NEET. Kane ka hukum ka dei tang ka jingpynbeit ba shipor hynrei  a ki kynrum kynram bala kdew hapoh ka Special Leave Petition yn sa bishar biang ha ka taiew ba-ar jong u bnai Kyllalyngkot 2018. Ka Jylla Meghalaya, ka la  oh  a ka bhah pule MBBS ba 10 tylli naduh u snem 1976 bad  a kane la leh kay kum ka soskular hapdeng ki ar tylli ki Jylla,  a kaba la shu pynduh pyndam ha u snem bala lah. Ka Assam ka la ai  a ka bhah pule ba 10 tylli  a ki samla pule MBBS ka Jylla Meghalaya-saw tylli ha Assam Medical College, Guwahati Medical College bad artylli ha Silchar Medical College.


Shillong, 01 Risaw: U Myntri sorkar barim u Bah Robert G Lyngdoh u lah ban long kum uwei na ki nongialap elekshon lem ia ka UDP ha kane ka elekshon ban wan. Ha ka jingialang jong ka UDP Youth Wing Shillong City kaba long ha kane ka sngi Saitjain, u Bah Robert u la iadon lang ha kaba u la ai jingkren ruh hakhmat ki samla ka UDP. U General Secretary ka UDP, u Dr Jemino Mawthoh u la ong ba ka jingwan iadon bynta lang u Bah Robert ka ai mynsiem shibun ia ka seng, namar ba u dei u met ba kynsai ha ka jylla uba la noh synniang ha ka roi ka par bad ha ka sain pyrthei.  Ka jingdon jongu, ka la ai mynsiem ia ka UDP hynrei ngim pat lah ban ong ba un wan iasoh bad ka party. Ngi khot ia u ban ia ai jingmut lang kum uwei na ki riew sain dur ha ka roi ka par , la ong u Dr Jemino. Ha kajuh ka por, u Dr Jemino u la ong ba ka jingiadon lang jongu ka thew ba u lah ban don bynta bad ka party ban long kum uwei na ki nongialap elekshon watla um pat rung sha ka party.  Ka jingdon mynsiem jongu bad ka party ka thew ba u lah ban iadon bynta hynrei kaba kongsan ka long ba ka shong u kum u rangbah ba la ih , la ong u general secretary ka UDP. Ha ka jingialang ha kane ka sngi Saitjain, la don lang u Bah Bindo M Lanong, nalor u Bah Joe Marwein, bad u Bah Allan F DKhar. Ka jingialang ka long ban pynnep ia ki samla kumno ban tur na ka bynta ban trei ha kane ka elekshon ban pynthikna ba ka party kan ioh ia ka bor synshar ha ka jylla. Ha kawei pat ka khubor, ba la phah da U bah BM Lanong Senior Working President ka UDP, la iathuh ba ka jingialang ki samla UDP ka sor Shillong kaba la long ha ka sngi saitjain 30 tarik Nailur,da kawei ka sur ka pynpaw ba ka por ka la dei ban weng noh ia ka Sorkar Congress u Mukul Sangma ha ka election 2018 bad ban ailad noh ia ki seng trai ri UDP-HSPDP-GNC ban shimti ia ka Sorkar Meghalaya. Ka jingialang ka kyrpad ia ki paidbah ka Ri ba kin kyrshan ia katei ka jingthmu, khnang ban wanrah jingshngain bad jingroi-jingpar ha ka jylla, ha bun ki liang, namar ki nongialam Seng Trai ri ba mynta ki kham shemphang, kham tbit, kham hok bad kham don ka mynsiem shakri, ban ia ka kynhun Congress u Mukul Sangma. U Bah R.G.Lyngdoh Minister bad Vice Chancellor barim uba la long u kongsan, u kyntu ia ki samla ba kin long kiba iohi jngai haba kyrshan ia kino-kino ki seng bad ban wanrah noh ia ki jingkylla, namar ka sorkar Congress kam don ki nongialam babit bad ka sorkar ka tlot ban wanrah jingroi ha ka ri, namar ka dei ka Sorkar kaba trei matlah khlem Policy bad ba ka jur ruh shibun ka bamsap. Ka la don ka jingsngew khia ia ki jingma babun kiba ap ia ka jylla bad ia ki paidbah ha kine ki por bad ki nongkren ki la kyntu ia ki samla bad ia ki paidbah ba kin long kiba peitngor, husiar bha bad ban ieng tylli lang ha ka nongrim ban iada ia ka jylla bad ia ki paidbah da ka jingiatylli lang. Ka jingialang ka la duwai kyrpang na ka bynta arngut ki samla kiba la khlad kyndit kiba long ki nongkit kam ka UDP bad la ieng sngap jar ar minit ban duwai na ka bynta ka jingjah thaint basuk kitei ki arngut ki samla, u Yosil Mawlein bad u Gary Field Basaiawmoit.


Nongstoi , 4 Risaw: U wei u rangbah u ba tip kyrteng kum u Kynsaiborlang Wahlang 26 snem, na ka shnong Lumpyngngad West Khasi Hills, u la khlad noh hashen, hadien ba u la shah pom ha u pyrthat, katba kiwei ki ar ngut kiba la iadon lang kila mynsaw jur. Katkum ka tyllong khubor bala ioh lum la ong ba katei ka jingjia kala jia hynne ka janmiet ha kapor 1:30PM ha kawei ka jaka kaba la tip kum ka Mawbuit katba kitei ki lai ngut ki dang iaid kjat da ka jingthmu ban leit siat sim sha khlaw hynrei kynsan kynsan ynda la poi ha katei ka jaka u pyrthat u la pom kynsan kynsan. Kitei ki ar ngut kiba la mynsaw la tip kyrteng kum u Klaindingstar Wahlang 18 snem ka rta kiba dei na ka shnong Lumpyngngad, katba u wei pat la tip kyrteng kum u Jokendarful Syiem 24 snem ka rta na ka shnong Nongrangoi kaba don marjan bad ka shnong Lumpyngngad. Hadien katei ka jingjia ia kitei ki ar ngut la pynkit noh mar mar sha Civil Hospital Nongstoin naka bynta ka jingsumar kaba kyrkieh.


Nongstoi , 5 Risaw: Ha ka jingjia shah pom pyrthat kawei ka Iing jong u bah Merkhior Pariong u ba na ka shnong Khartei  kaba don marjan bad ka shnong Mawlai Syiem West Khasi Hills District, ka la kylla dpei bad ing khong khait hadien ka jingkem ding na ka jingpom jong u pyrthat. Katkum ka tyllong khubor ba la ioh lum la ong ba katei ka jingjia ka la jia myn hynnin ka sngi, ha ka por kumba 1:30 nohsngi, hynrei ba donbok ba ha katei ka jingjia ym shymla don kano kano ka jingjia ba sngewsih namar ba ym shymla don briew ha iing lait noh tang ka jingduh noh ia ka Iing bad ia ki jingri jingdup. Hadien ba ki para marjan ki la iohi ia katei ka ding kaba klang ki la ialeh ban tem noh hynrei ym shym la lah ban leh eiei namar katba dang slap katei ka ding ka dang klang bad la ithik kumba theh da ka petrol ne umphniang sharak. Katei ka jingjia kala ktah lut iaka jingdon jingem jong utei u rangbah ha kaba ki syiar bad kiwei ki jingri jingdup ki la iap lut kynthup ruh ia u khaw u kba, ki jain ki nep bad kiwei kiwei ki jingdonkam kiba man la ka sngi namar baroh ki la kylla dpei lut.


Shillong, 09 Risaw: Katkum ka kyndon ba la buh da ka Reserve Bank of India (RBI) ha ka ri, ka jingai ram ki bank ka dei ban long 60 percent katkum ka Credit-deposit ratio, hynrei ha ka jylla Meghalaya, ka jingai ram ki bank ka long tang 30.31 percent katkum ka rekod jong u snem 2017. Ia kane la pynpaw da u myntri ba peit ia ka tnad lum khajna ka sorkar jylla, u Zenith M Sangma haba kren ha ka jingialang ha ka iew MUDRA kaba la pynlong mynta ka sngi ha nongbah Shillong.  Ka CD ratio jingthep bad jingairam ki bank katkum ka rekod kaba kut ha u Jylliew 2017 ha ka jylla, ka long tang 30.31 per cent kaba duna palat na ka kyndon ba la buh ha ka ri kaba dei ban long 60 per cent , la ong u Zenith bad bynrap,  Ki don 395 tylli ki bank ha Meghalaya bad 51 percent ki don ha jaka nongkyndong ha kaba ka jingdon jong ki Rural ATM ka long tang 20 per cent . Ki don 36 tylli ki bank ha ka jylla, kynthup 21 tylli ki public sector bank, 10 ki bank shimet bad kawei ka regional rural bank bad 4 tylli ki cooperative banks. U myntri u la ong ba ia ka jingpyniaid kam jong ki bank, la peitngor bha da ka sorkar man ka shi powa ka snem ba la khlieh da u chief secretary. Ha kajuh ka por, u myntri u la ong ba ki briew ha jaka nongkyndong ki duna bha kiba ioh jingmyntoi na ki bank, khamtam ha ka rukom ioh ram namar ba kim tip bad kim nang lynti kumno ban leh bad namar kane, la shim kabu ki riew shimet kiba ai ram bad oh da ka sut kaba heh na ki briew. Hynrei ka jingpyntreikam ka sorkar pdeng ia ka MUDRA ka la plie lad bad ka la jingmyntoi ia ki paidbah ban tip kumno ha kaba iadei kam bad ki bank khamtam ban wad ram haba donkam ban seng ia ki kam ki jam. U la ong ba ka sorkar ka la ju phah ia ka jingbthah sha ki bank ban pynlong ia ka jingialap ne pynshai paidbah man ka shisien ha ka lai bnai shaphang ki bank ba ki briew kin tip bad kin sngewthuh ha kaba iadei bad ki bank. Ha ka snem 2016-17, la pynlong 785 sien ka jingleit pynshai paidbah ha kaba iadei bad ka jingiadei bad ki bank bad ia kane la leh da ki bank bapher bapher ha ka jylla. Bad haduh u Jylliew 2017, la pynlong 258 tylli ki jingpynshai paidbah shaphang ban pynsngewthuh ia ka jingmyntoi ba ki paidbah kin iadei kam bad ki bank nalor ki skhim ba la pyntreikam da ki sorkar. Ia kane la pynlong da ka Meghalaya Institute of Entreprenuership (MIE) bad ka Meghalaya Basin Development Authority (MBDA), la iathuh u myntri. U Zenith u la ong ba ka ram Mudra kan long ka jingmyntoi ia ki paidbah khamtam sha ki nongkyndong ba kin ioh ram na ki bank ba ki seng ia ki kam ki jam jongki khamtam ia ki samla.  Ki bank ki dei ban sngewthuh ba ki maki ruh ki dei shi bynta ban kyntiew ia ka roi ka par jong ka jylla bad ka ri , la ong u Myntri.


Shillong, 11 Risaw: Katkum ka jingtip ba la iohlum la iathuh ba napdeng baroh ki 29 tylli ki konstitwensi ka KHADC ka MDC ka Nongpoh ka Nongpoh konstitwensi kaba mihkhmat da ka MDC ka UDP ka kong Rona Khymdeit ka dei kaba la ioh bun tam ia ka bhah na ka T.133 klur, kaba dei na ka Special Assistance bad ka Nongpoh konstitwensi ka la ioh palat T.3 klur kata T.3,13,47,000 tyngka (Lai klur khadlai lak saw phew hynniew hajar tyngka) katba ka Laban-Mawprem konstitwensi ka dei kaba rit duh bad ka la ioh tang T.42,00,000 lak tyngka (Saw phew ar lak tyngka). Nalor ka Laban-Nongkrem kiwei pat ki konstitwensi kiba ioh rit ki dei ka Nongkrem konstitwensi kaba ioh tang T.1,12,00,000 tyngka (Shi klur khad-ar lak tyngka), ka Rambrai konstitwensi ka ioh tang T.1,12,00,000 (Shi klur khad ar lak tyngka) bad ka Sohiong-Nongspung ka ioh T.1,84,00,000 (Shi klur phra phew saw lak tyngka). Kiwei pat ki konstitwensi ki dei kiba ioh T.2 klur tam bad don ruh kiba la ioh T.3 klur tam. Ka Mawkynrew konstitwensi ka ioh T.3,04,50,000 klur; ka Langkyrdem -Laitkroh ka ioh T.3,00,50,000 klur, ka Shella ka ioh T.3,00,50,000 klur, ka Mylliem ka ioh T.2,87,93,330 klur, ka Sohra ka ioh T.T.2,94,65,210 klur. Ka Nongshken konstitwensi ka ioh T.2,87,84,000 klur, ka Nongthymmai konstitwensi ka ioh T.3 klur, ka Mawlai ka ioh T.3 klur, ka Mawphlang T.3 klur, ka Mawkhar T.2,91,00,000 klur, ka Malki-Laitumkhrah ka ioh T.3 klur, ka Mawsynram ka ioh T.3,00,27,000 klur, ka Sohryngkham ka ioh T.3 klur, ka Jaiaw T.2,98,90,200, ka Langrin ka ioh T.2,99,27,000, ka Mawkyrwat ka ioh T.2,99,27,000 klur, ka Mawthadraishan ka ioh T.2,45,50,000. Ka Ka Mairang ka ioh T.2,36,50,000 klur, ka Nongstoi  ka ioh T.3,01,50,000 klur, ka Mawshynrut ka ioh T.2,98,98,000 klur, ka Umroi T.2,98,88,000 klur, ka Jirang ka ioh T.2,97,44,000 klur, ka Mawhati ka ioh T.2,86,00,000 klur bad ka Umsning T.3 klur tyngka.


Shillong, 13 Risaw: Ka jingrung jingmih laitlan ki bar Jylla ha ka shnong Mawlai, ka la pynlong ia ka seng FKJGP, ba kan pynlong ia ka jingialang kyrkieh jongka mynta ka sngi bad ha katei ka jingialang, la rai ba ka seng, kan leit talasi naduh ki jaka pyntrei iing,ki jaka die kali bad kiwei ki jaka. Ha ka jingialang jong katei ka seng, ha ka 10tarik mynta u bnai, ba la ialam da U Bah Marbud Dkhar President jong ka seng, la pynpaw ruh ia ka jingsngew lyngngoh ba ki briew jong ka tnat peit nong bylla, kim shym la leit ban jurip sha kitei ki bynta jong ka shnong Mawlai bad ka seng ka kyntu ruh ia ki pulit, ba kin peit bha ia ka jingwan poi ki bar ri bad sha shnong Mawlai, kiba leh mynleh kum ki nongtrei bylla lane ki nongtyrwa tiar.


Shillong, 19 Risaw: Mynta ka janmiet ha ka por 7 baje eiei , u Bom Diwali ( Rocket Bomb) u la her sha sa ium ki sla jong uwei u diengbah uba don ha Quinton Road, Khyndailad bad ha katei ka jingjia utei u dieng u la kem ding bad la jan pluh ka Khyndailad, hynrei la lah ban tem noh ia ka ding na ka jingwan poi kloi ki kali pynlip ding. Ka jingpynbthei Bom Diwali ka la sawa ha nongbah Shillong naduh ka mynta ka janmiet. La iohi ha iewduh ki nongiew ki la lum noh ia ki tum ki tam jong ki dang kham kloi namar ka jingtieng bom diwali.


Shillong, 20 Risaw: Ki pulit, ki la lap na lade, ba ka don ka jing ia khalai diwali, hynnin ka miet hapoh ka ophis PWD ba Barik bad nangta sa kawei pat, kaba la pynlong ha ka jaka sah ki nongtrei ha Shillong Club. Hynnin ka sngi, ki pulit, ki la ioh kem ia 29ngut ki briew, ba kynthup ia 9ngut kiba pynbthei ia ki bom diwali, hadien ka por 10baje mynmiet, katba 10ngut, ki dei kiba shah kem, namar ba ki ia khalai bad sa 10ngut kiwei pat dei kiba ia dih kyiad bad halla kyrkait. Katei ka jingkhynra jong ki pulit, ka long ban nym ailad ba kin don ki ban shim kabu ban pynkulmar shnong, ha ki por jong ka jingrakhe diwali.


Shillong, 23 Risaw: Ka Seng samla shnong Umkiang, ka pynpaw ka jingsngewkhia jur halor ka jingtrei torti, ka NHAI lyngba ka GRIL ia u surok NH-44 ha ki thainn Umkiang, East Jaintia Hills District. Kane ka jingsngewkhia ka long ba ka company kam shym la pynbha ne maramot ia ki thliew ne ki krem ki kroh bad ka long ka jingma haduh katta katta ia u paitbah khamtam ia ki khynnah skul kiba dei iaid lyngba ka surok. Kane ka surok, ka buh jingma ruh ia ki kali, kiba iaid lehse ki lah ban kylla hapdeng surok bad lada ki kali ki kylla ka lah ban wanrah ia ka jingjia basngewsih ia u paitbah ba iaid ba ieng ha shilynter u surok khamtam hapoh shnong. Ha ka jingiakren bad ki heh company, khamtam ia u Nor Rymkhlem (Local Director GRIL) bad ia u Vishal bad kiwei kiwei de ki heh jong kane ka Company, hynrei kim shym la leh kumba ki la kular ban shna ne pynbha kham kloi ia ki jaka ba don jingma ia u paitbah bad kaba sngewsih haduh katta katta ka long ba ka jingduh um ka PHC Umkiang, la kumba ar bnai ei ei namar kane ka Company ka la pynjulor ia ki nar um ba dei iaid sha ka Hospital bad katei ka buh jingeh, ia ka PHC, namar tang ka um ban leit pain khana ne ban sait kti ruh ki shem jingeh ban ioh bad ki hap ban leit tong na ka wah Umkiang. Hynrei, ka jingshem jingeh jong kane ka PHC ka long ba ka jingkhakhun lajan man ka sngi bad pynsuhsat haduh katta katta, namar bym don um. Kumta ka Seng kaba peit ia ka jingeh u paitbah ka dawa mardor ia kane ka Company GRIL ba kan maramot ia u surok, pyndap ia ki nala ban lait na ki jingjia ba sngewsih bad ha kajuh ka por ban maramot ia u nar um jong ka Umkiang PHC, hapoh saw sngi, hynrek lada katei kam urlong, ka seng, kan pynlong da ka jingiakhih paidbah ban beh ia kane ka kompeni na ka shnong Umkiang.


Shillong, 24 Risaw: U MLA ka South Shillong u Bah Sanbor Shullai, u la shah kynnoh ba u la pyndonkam bakla ia ka pisa haduh T. 2.52 klur ha kine ki saw snem ba la dep na ka MLA skhim (Special Urban Welfare Programme) bad ia kane la pynpaw da u Bah Banri Kupar Wahlang hadien ba u la wad jingtip da ka ain wad jingtip paidbah. Haba kren sha ki nongthoh khubor mynta ka sngi, u Bah Banri u la sei ia ki kot ki sla katkum ka jingtip, la kynnoh ba u MLA u la pyndonkam bakla ia kane ka skhim na ka bynta ka jingmyntoi shimet jongu. U Bah Banri u la ong ba u MLA u la thied tiar jingbam kum ki pliang, ki siang haduh 13,000 tylli ha ka dor T. 500 kawei bad ka jingkut baroh ka long T.50.50 lak bad la pyni ba kiba ioh jingmyntoi ki long tang 851 ngut, bad ki dang jah haduh 12250 ki pliang ki siang.  Shaei kine ki jah, ne ka dei tang ka jingpynheh jubor ia ka dor ha ka rusit , la buh jingkylli u Bah Banri. Shuh shuh u la ong ba u MLA u la thied ia ki shuki 1780 tylli ha ka dor T. 566 kawei bad baroh ka long T. 3.56 lak, hynrei la pynmih khubor ha u bnai Risaw mynta u snem ba sam 10 hajar bad shaei ki jah kiwei pat naduh Rymphang mynta u snem khlem pat sam lut namar ba katkum ka kyndon dei ban pyndep tang hapoh 30 sngi. La pyni ruh ba ha 2014, la thied 5000tylli ki pla jri pynsyaid ha ka jinglut baroh T. 12.50 lak, hynrei kane kam don jingthoh shaei bad hangno la ai bad kane ka la buh ha ka umdum ia ka jingpyndonkam ia ka pisa. Ha 2014-15, la thied kopi 45 hajar ha ka jingmang T. 17. 55 lak bad ki don 1412 longiing kiba ioh 12 tylli ki kopi kawei ka longing kaba long tang 17,000 kopi bad ki dang jah sa 29,000 kopi ki bym pat sam, la ong u Bah Banri. Kumjuh ha u 2014, la thied kopi shuh 45 hajar tylli ha ka dor T. 19.80 lak bad ha u 2016 u thied biang 15 hajar kopi ha ka jinglut T. 6 lak hynrei ym don kyrteng kiba ioh. U Bah Banri u la ong ruh ba u MLA u la thied laptop 100 (ASUS) tylli ha ka dor T. 25 hajar kawei kaba dei tang T. 19 hajar kawei bad la pynlut T. 25 lak. Ia kine la thied na uwei u briew ba kyrteng u K Lynrah na Sohra bad ka jingkylli balei ym thied na Shillong kaba kham jan. Shuh shuh u la ong ba ha u 2017, la thied LED (blub) haduh T. 8 lak ban sam sha ia ki kynhun niam ba pynlong tamasa hynrei haduh mynta ym pat don ba ioh satia tang uwei ruh une u blub. La pyni ruh ba u MLA u la thied sopti uniphom 100 song tylli ha jinglut T. 3 lak bad 400 tylli ki khusnam ha ka jinglut T. 8 lak hynrei khlem ai jingkhein ia kiba ioh ia kane. Kawei pat ka jingpyndohkam bakla ia ka MLA skhim ka dei ka jingshna ia ka kynroh ha madan Laban ha kaba la mang T. 40 lak kaba jrong 25 phut bad lynter 30 phut bad ia ki jingdonkam baroh la suplai da u K Lynrah na Sohra. Ha kane ka jingshna la pynlut ban thied mawthup 142 trok, dewbilat 856 byrni, shyiap 62 trok bad nar rod 99 kwintal.  Baroh ka jingpyndonkam bakla ia ka MLA skhim ka la kot sha ka T. 2.52 klur bad kaba ishan khmat ka long ba la thied tiar beit na uwei u briew u K Lynrah baroh, uba dei na Sohra. Kata ruh la shu ai da ka pisa nokot da ki lak kaba ka sorkar India ka la mana ba dei ban ai da ka cheque , la ong u Bah Banri. Halor kane, u la dawa ba dei ban thung jingtohkit halor kane, ban pynngat ia ka jingkitkhlieh ia kiba donkti, ban wad ia ka jinglong shisha u K Lynrah na Sohra, bad ban pynngat ha ka ain ia kiba donkti.


Shillong, 24 Risaw: Kawei ka longkmie na ka shnong Mawroh kaba don ha ki thain  Markasa ka la shah tait shnong, ka la shah weng na ka balang Presbyterian tang na ka daw ba kam treh ban shon dur aadhaar. Ka la shah pynduh ruh ia ka skul shimet jong ka, namarba kam treh shon Aadhaar ialade bad ia ki khynnah skul ruh. Katei ka longkmie ka dei kaba la tip kyrteng kum ka kong Phrim Sohshang. Ka kong Phrim ka la phla ia katei ka jingshem lanot jong ka mynta ka sngi ha ka jingialang pynshai Aadhaar kaba la long ha Khasi National Dorbar Hall, Mawkhar-Shillong. Ka la ong ba kam treh ban shon Aadhaar bad kam treh pynrung kyrteng ha ka NPR kumta ka la shah tait shnong,  Ki tymmen basan ki la wan ha nga ba kim lah ban pynsah hapoh ka balang namar ba ka balang ruh ka hap hapoh ka jingpeit ka shnong bad ka shnong hapoh ka sorkar  ka la ong. Katei ka longkmie ka la ong ba ka daw ba kam treh ban shon Aadhaar ka dei namar ba ka la mih ka sur kren na u Jisu ha ka ba um sngewbha satia ia utei u aadhaar nombar,  Ngam treh Biometric, ngam treh NPR, ngam treh Aadhaar , u dei u mrad khlaw  ka la ong. Ka la iathuh ba ka ophis kaba dei peit ia ki skul ka la phah ktien sha ka ba kan wan mih sha ophis jong ki,  Ki la phah wan ia nga sha Mairang, ki kylli nga iathuh ha u Sahep ba ki long ki jingshisha ba ngam treh bad uta u sahep u la ong ba ia ka skul jong nga hap khang noh ha u nohprah hynrei mynta la shimti pat ban pyniaid da kiwei  ong katei ka longkmie.


Shillong, 25 Risaw: U Myntri Rangbah ka jylla u Dr Mukul Sangma u la kop ba un pynliem lyndang khoit ia kito ki MLA ka Congress kiba phet seng ha kane ka elekshon ban wan ha ka jylla. Haba jubab ia ka jingkylli hadien ba la wai ka jingialang bad ki nongtrei ka party, ba la don lang u General Secretary ba peit ia ka Meghalaya u Dr CP Joshi mynta ka sngi, u Dr Mukul u la ong,  Kiei kito ki briew (MLA Congress), kiba thmu phet seng, ngim dei ka party kaba kyrduh briew ngi don kiwei kiba bit bha ban mih bujli ha jaka jongki . U la ong biang,  Ngi la tip ia ki kam jongki bad ngin pynliem ia ki baroh ha kane ka elekshon ban wan . Kumba ka paw mynta, ki don san ngut ki MLA ka Congress kiban phet noh na kam party kynthup u Bah Rowell Lyngdoh (Mawkyrwat), bah Prestone Tynsong (Pynursla), Bah Sniawbhalang Dhar (Nartiang), Bah Ngaitlang Dhar (Umroi), kiba lah ban phet sha ka NPP bad u MLA ka Mawsynram u Bah Pynshngain N Syiem uba shah sospen ha ka party lai snem uba lah ban phet sha ka PDF. U Myntri Rangbah u la ong ba ka seng Congress kam dei ba shu shaniah tang ha ki MLA hynrei la don bun ki khep ha kaba kam ju ai tiket ia ki MLA ba dang jop ruh, namar ba ka don ki briew ba biang ban mih bujli bad ka jingmih noh jong ki katto katne kam don eiei ban ktah ia ka party.  Ka la don ka por ba ka party kam ju ai tiket ia ki MLA ba dang jop ruh, kam da donkam ia ka party ban leh kumta, ka don bun ki briew kiba kham bit ,u la ong. Haba ther shuh shuh ia kine ki MLA thmu phet seng, u la ong ba ka don kawei ka daw ia ki ba ki phet na ka party bad kata ka dei ka jingmut khwan myntoi ialade.  Balei ki mih na ka party, ka don kawei ka daw bad kata ka long namar ba ki don ka jingmut khwan myntoi shimet ialade , la ong u Dr Mukul. U la ong ba ka party ka la tip bad ka nang kumno ban mih sha madan thma ban iakhun kum ia kine ki jait briew bad kan pynthikna ba kin liem ha kane ka elekshon.


Shillong, 26 Risaw: Ka seng Meghalaya People United Front ka pynpaw ka jingsngewkhia kaba jur, halor ka jingsniew bad jot palat u surok hapoh ka shnong jowai khamtam ha ki artylli ki bynta ki ba long ha pdeng eh jong ka sor jowai, kawei ka dei ka jaka ka ba don mar syndah bad ka iing dak bad kawei ka dei ka jaka ka ban leit sha ophis U Superintendent of police (SP) bad sha inspection Banglow (IB) jong ka sorkar. Ka seng, ka ong ba lada phai pat sa sha u national highway NH44, la iohi ba ki kali ki shem jynjar ban leit khamtam ha ki bynta shuwa ban poi ha ka jaka thew kali ha hynniew mer, kaba long tang sa khyndiat eh ia ka company G&R infrastructure project ltd ban pyndep, hynrei ka shimpor da ki snem bad ka seng, ka kren artatien ia ki bynta ba shakhmat kiba sha umkiang kumta ter ter, ia ka jingtrei jong katei ka kompeni.


Don ar tylli  ki BJP Mandal ha Sohra?


Shillong, 29 Risaw: Ha ka sngi saitjai  jong ka taiew ka Lok Janshakti Party (LJP) ka la pynbna 2 ngut ki kyrtong ki ban ia khun ha ka elekshon MLA 2018 na katei ka seng.Kitei ki 2 ngut ki kyrtong ki long ka Arelitha K Sangma na Salsella konstitwensi ka konstitwensi ba mihkhmat da u myntri sorkar u Clement R Marak bad uwei pat u dei u Denis Tynsiar na Pynursla konstitwensi ka konstitwensi ba mihkhmat da u bah Prestone Tynsong. U bah Denis Tynsiar u dei na ka shnong Mawkhap. Haba kren sha ki nongthohkhubor, u State President jong ka LJP u Jamih Ahmed u la ong ba ha ka 21 tarik mynta u bnai ka LJP ka la thaw ia ka Pynursla Block bad ki la don haduh 250 ngut ki dkhot kiba la wan ia soh sha katei ka seng ha katei ka sngi hapoh ka jingialam u bah Thanroy Pariat na ka shnong Tangmang kum u President bad Jiwel Khongji na ka shnong Ri-Massar kum u General Secretary. Ha Pynursla Block ka LJP ka don 17 ngut ki nongkitkam bad 22 ngut ki Executive Member. U Jamil u la ong ba ka LJP ka buh thong ban pynieng haduh 30 ngut ki kyrtong ha kane ka elekshon MLA 2018 lada ka ioh ia ki kyrtong kiba biang bad kiba dang khuid ha ka politik. U la ong ba katei ka seng kam kwah ia ki riew sai pyrthei kiba ih ha ka sai pyrthei kiba la don ha ki seng bapher bapher naba kitei dei kiba la bit thit ha kiba bun ki jingkynnoh bamsap. U la ong ba ka kwah beit da ki briew kiba khuid ki bym pat dok dak eiei.  Ngim kwah ban thep da ka wai  kaba rim ha u bilor ba thymmai kumba leh kiwei pat ki seng tang ba pynkhlai  Party  u la ong. Haba la kylli kiba kum kino kita ki seng  Phi la iohi hi ka PDF ka dei kaei  u la ong. Kumba ka long haduh mynta u Jamil u la ong ba katei ka seng ka don haduh palat 1 lak ngut ki dkhot ha kane ka jylla Meghalaya bad ka thong katei ka seng ka long ban wanrah ki jingkylla bad ka roi ka par ha ki nongkyndong,  Haba ong ka roi ka par ha nongkyndong phi la sngewthuh hi, ka surok, ka bording, ka pule puthi, jaka sumar bad kiwei pat, kumba ka long mynta ym don eiei ha nongkyndong  u la ong. U la pyntip ruh ba ki nongialam na ka Aam Admi Party ha kane ka jylla kum u bah Daross Ramsiej u General Secretary ka AAP, ka Arelitha K Sangma ki la wan ia soh sha katei ka Party.


Nongpoh, 29 Risaw: Lai ngut ki briew ki la duhnoh ia la ka jong jingim ha ki jingjia aksiden kiba la jia ha ki ar-tylli ki jaka kaba hap ruh hapoh ka Surok Bah NH-6 ha Ri Bhoi District. Ka tyllong khubor na ki Pulit ka Ri Bhoi, la iathuh ba argut ki briew ki la khlad hashen ha ka jingjia aksiden ha 12Mer thainn Byrnihat bad uwei pat u la khlad noh ha ka jingjia aksiden kaba la jia ha shnong Ladsharai. La iathuh ruh ba ka jingaksiden ha 12Mer, ka la jia ha ka por 12.45 mynstep ha kaba kawei ka Bike kaba don ia u Number AS-02C-5396, ia kaba la niah da u Duryodhan ha ryngkat bad u paralok jong u uba la tip kyrteng kum u Jitu Deka ki la khlad noh hashen hadien ba la suba ba ki la shah iuh ha ki kali heh. Haba iadei pat bad ka jingjia aksiden ha Lasharai, kaba la jia hynnin miet sngi Saitjain ha ka por 8.30 ei ei, la iathuh ba kawei ka Zen kaba don ia u number AS-12C-2378 kaba la wan na ka lynti bymdei (Wrong Side), ka la iatyngkhuh bad ka Bolero Pickup kaba don ia u number ML 05-M-9481 bad ha kane ka jingjia u nongniah ia katei ka Zen uba la tip kyrteng kum u Tynshain Kurbah u la khlad noh hashen, katba u paralok jongu uba la tip kum u Rishan Mawnai u la mynsaw jur. Kumta haba iadei bad kitei ki jingjia aksideng bad kiba la wanrah ruh ia ka jingduhnoh jong ki mynsiem briew, na ka liang ki pulit kin dang pynlong ia ka jingtohkit.


Shillong, 29 Risaw: U pyrman jong ka seng Congress, U Rejaul Karim Laskar, myn hynnin ka sngi, ula kob ia U HB Lotha National Secretery ka BJP, ban pynlong ka jing iakob ia tainia, kaba shiphew kynta, ha ka nongbah Shillong, lane ha kano kano ka jaka, hapoh Meghalaya. U Laskar, u ong, ba kam don jingmut ban ia tainia pyrshah bad u myntri rangbah ka Jylla bad ula ong shuh shuh  U Lotha, u dei ban pynbeit ban ia tainia bad nga halor ki mat treikam jong ka BJP bad ka Congress, halor ka roi ka par jong ki rit paid ha Meghalaya, khnang ba ki paidbah kin rai, sha kaei ka seng, ba kin ai jingkyrshan, ha ka jingiadei bad ka bha ka miat jong ki rit paid ha ka Jylla . U Laskar, u ong shuh shuh ba naduh ba ka sorkar jong U Modi, u don ha ka bor, ki don bun ki jaka jong ki rit paid, kiba la die lilam. Ula ong shuh shuh, ba ka Congress, ka la thaw ia ka ain, kaba dei na ka bynta ban iada ia ki jaka puta jong ki rit paid ha u snem 2006, lyngba kata ka ain kaba ki ai kyrteng Scheduled Tribes and Other Traditional Forest Dwellers (Recognition of Forest Rights) Act, 2006, hynrei ka sorkar U Modi, ka la die lut ia ki jaka puta jong ki rit paid jong ka ri India, lyngba ka ain jong ka, kaba la ai kyrteng Compensatory Afforestation Fund Management and Planning Authority (CAMPA). Ula ong shuh shuh ba kane ka sorkar, ka la khang ia ka jingkhaii masi, kaba la ktah shibun ia ka bam ka dih jong ki rit paid. U Laskar, ula kynnoh ruh halor ka jingshah thombor jong ki Kristan, ha kaba u ong ba lada jer ia kitei ki jingjia baroh, yn nym dap shuh ban thoh ha kano kano ka kot. U Laskar, u ong ba ka por ba U Lotha, u kwah ban iatainia, ka long san kynta, hynrei, na ka liang U Laskar, ka long ar shah, ia ka por jong U Laskar, lane kaba long shiphew kynta, na kaba la tyrwa da U Lotha, ban iatainia pyrshah ia U Mukul Sangma


Jowai, 29 Risaw: Ka jingtih lane sei dewiong bad shallan dewiong ha East Jaintia Hills bad shallan ia u dewiong sha Assam ka dang bteng haduh mynta wat hapdeng ka jingkhang jong ka Iing Bishar ba don burom ka Green Court jong ka National Green Tribunal. Ia kane ka jingtih deiwong be-ain la pyntikna da uwei u heh pulit ka East Jaintia Hills. Haba iakren bad une u nongthoh khubor u la iathuh ba ki bun kam haduh katta katta ban hiar jurip ia ki par dewiong ha ka district.  Ki dang don bun kiba trei be-ain bad ngi kum ki pulit hangne ha East Jaintia Hills ngi ia kynduh jingeh shi katdei eh ban teh lakam namar ka jingduna briew , u la iathuh. Ki pulit ka West Jaintia Hills pat, ki la ioh bat hynnin ka meit ar tylli ki trok kit dewiong kiba la tap moh tarpal bad lyntang bha ban lait na ka jinglap ki pulit hynrei da ka jingtrei shitom ki pulit ka Phramer ki la ioh bat ia kitei ki trok. Kitei ki trok kidei kiba long trai da u Kalip Suchiang na Mootyrshiah kaba don ia u No. AS01GC- 4173 bad u Pawan Kumar Mishra kaba don ia u No. AS01FC-1741 katba u dewiong baroh ar trok la dei trai da u Kalip Suchiang. Lah ban pynkynmaw ba ki pulit ka East Jaintia Hills kila buh iaka khyrdop kaba 24 kynta ha Shohshrieh   ha u pud hadpeng ka East bad West Jaintia Hills bad ki pulit ka West Jaintia Hills pat ha Phramer Traffic Cell. Ki pulit ka West Jaintia Hills bad ki pulit ka Ribhoi man ka por ki ioh bat da bun tylli ki trok kit dewiong be-ain bad kaba lynngoh pat ba ki pulit ka EJH kim shym la burom ia ka rai jong ka NGT ha kaba kim ju lap satia ia ka jingkit dewiong be-ain.


Shillong, 30 Risaw: Ki shnong ka thainn East Jaintia Hills District ki la byrngem ban ujor noh sha ka Consumer Court pyrshah ia ka kompeni samding ka sorkar jylla ka Meghalaya Energy Corporation Limited (MeECL) halor ka jingbym lah ban pynbiang ia ka bording. Kine ki shnong kynthup ka Umstain, Tongseng, Sonapyrdi, Lum Myrli, Chymplong, Kuliang, Pyrtakuna, Umkiang, Lymphyllut, Lum Soski, Dona umbluh, dona skul, Ratecherra , Dona Bhoi hapoh ka Narpuh Elaka Dalloiship ki la aiti ia ka dorkhas ha u Deputy commissioner ha kane ka sngi Nyngkong pyrshah ia ka jingbym lah ka MeECL ban ai ding ia ki shnong ha ka rukom kaba dei. U Bah Kynjaimon Amse u la ong ba ki shnong ki la dawa ba u DC u dei ban shim khia, ia ka jingbym lah ka MeECL ban pynbiang ia ka jingsam ding sha kine ki shnong bad lada kam leh, kim banse ban kiew sha ka kashari Consumer Court ba kan tuklar ia ka jingshah iehbein ki paidbah. U la ong ba katba ka ding ym ju thikna hynrei ka jingwan lum bill man u bnai pat ka thikna thik thik bad kin banse ban leit sha ka Consumer Protection Act 1986 ban dawa ia ka hok jong ki paidbah. Kine ki shnong kim ju ioh ding thikna la bun snem mynta bad don ki sngi ba shu ioh tuk tak bad don ki bym ju ioh ding. Nalor ka jingshim bill kaba thik thik khlem ioh ding, ki briew jong ka MeECL ki shu shna bill khlem wan peit satia ia ki meter.  Ki shu pyniadei ia ka jingkhein bill na ophis khlem wan peit satia ia ki meter  la ong une u rangbah. Ki la dawa ba nalor ban pynbiang ding, ka MeECL ka dei ban thung ia ki nongshna sha katei ka thainn khamtam ha Umkiang ban peit ia ki jingeh jong ki paidbah.


Shillong, 30 Risaw: U nongialam ka BJP, u Dr Phlour W Khongjee u la ong ba ka jingkhot jongu ia ka jingialang paidbah ha Sohra ha kine ki sngi, kam dei ba shu leh donbor, hynrei hadien ba la ioh ia ka jingbthah na ki heh ka BJP na Delhi bad u leh kumta kumba ki la bthah ban leh. Haba iakren mynta ka sngi, u Dr Khongjee u la ong ba ka jingkynnoh ka mih lehse ka dei tang namar ba don ar ngut kiba iaknieh tiket ma u bad u Bah Bantei Rumnong ban iakhun na ka BJP na Sohra ha kane ka elekshon MLA ban wan. Ka BJP Sohra Mandal ka la kynnoh ba ka jingialang ba khot da u Dr Khongjee ka dei kaba khlem kano kano ka jingtip jongki bad kim kwah ban iadon lang ha katei ka sngi.  Ka jingkynnoh ngan ong kumno haba bthah ki heh nongialam na Delhi, nga leh beit kumta ,la ong u Dr Khongjee. U la ong ba ka jingkhot jongu ia ka jingialang paidbah ka dei hadien ba la ioh ia ka jingbthah na ki heh na Delhi.  Kato ka dei ka jingbthah kaba wan na High level bad nga hap leh kumta kumba ki la bthah , la ong u Dr Khongjee bad bynrap, namar ba don ar ngut kiba kwah tiket, ka ju long kumta hi. Katkum ka jingong u Dr Khongjee, u la dep pyntip sha ki nongialam ha ka jylla hadien ba la ioh ia ka jingbthah.  Nga la dep pyntip sha ki nongialam ha ka jylla hynrei ngam lah ban hukum ia ki , la ong u Dr Khongjee. Halor ka jingkylli ba un leh kumno lada um ioh tiket, u la ong ba um u briew uba ju don ha ka party (national party), u phet ruh sha ka party heh bad um kwah ban leit sha ki party rit. Hynrei lada um ioh tiket un sa pyrkhat kaei kaban leh bad u lah ban kyrshan ia u kyrtong uba ioh tiket hynrei u kyntu ruh ba lada u ioh tiket, uwei u kyrtong un kyrshan lang ia u.  Lada ym ioh tiket, lah ban shu kyrshan, bad lada nga ioh tiket, u Bah Bantei ruh u dei ban kyrshan lang ban ioh ia ka jingjop , la ong u Dr Khongjee. U la ong ba ki nongkyrshan na kylleng ki jaka ki la ai ia ka jingkyrshan ba pura ia u khamtam haba u la long tengu MLA u la lah ban leh bun ki kam pynroi ha ka thainn bad lada u ioh tiket ha kane ka kynti, u lah ban poi biang sha ka thong.  Nga iawer lang ia u Bah Bantei ban iakyrshan lang lada ioh mano mano , la ong u Dr Khongjee.


Shillong, 30 Risaw: U Rejaul Laskar, uba dei u pyrman jong ka seng Congress, sha ka Jylla Meghalaya, ula pdiang ban ia tainia bad U HB Lotha Secretery Scheduled Tribe Morcha jong ka seng BJP. Ha ka jingpynmih khubor mynta ka sngi, U Laskar, u ong ba u kwah ba ka jing ia tainia, kan long na ka bynta shiphew kynta, hynrei U Lotha pat u kwah, da kaba ar sngi kynthih bad ba u kwah ruh ba u myntri rangbah, un pyllait por ban ia tai nia lem bad u bad halor katei ka mat, U Laskar, u ong  Nga kloi ban ia tainia bad U Lotha, na ka bynta ar sngi kynthih. Wat la ki arsngi ruh ki duna palat ban iakren halor ki ain kiba pyrshah rit paid, ka sorkar BJP. Nga pdiang ban ia tainia, wat lada u kwah ban iakren halor ka kam bamsap ruh kumjuh, tangba kam dei tang ka jingkynnoh bamsap pyrshah ia ka sorkar Meghalaya, hynrei ka dei ia ka sorkar NDA ruh kumjuh  ong U Laskar. U Laskar, u ong shuh shuh, ba ka jingkwah jong U Lotha ban ia tainia bad U Mukul Sangma, ha ka sngi kaba lai, ka long ka bym shongnia satia, namar ba u myntri rangbah, u dei uba bunkam shi katdei bad U Laskar, u kyntait ban pynlong ia ka jing iatainia hapdeng U Lotha bad U Mukul Sangma, ha ka sngi kaba lai. La ong shuh U Laskar, ba lada U Lotha, u pdiang ia katei ka jing iatainia, kaba 48 kynta bad khlem kano kano ka jingbuh kyndon, kumta, un long uba kloi ban ia kynduh ha Shillong, lane ha kano kano ka bynta jong ka Jylla Meghalaya bad katei ka dei ban long ha khmat jong ki nongthoh khubor lem bad kiwei de ki riew rangbah jong ka Jylla.


Shillong, 15 Nohprah: Shisngi shuwa ba u myntri rangbah duh ka Ri u Narendra Modi un wan sha nongbah Shillong uwei u nongialam jong ka seng BJP u la risai  noh bad utei u nongialam shen un leit ban pyniasoh ialade sha ka seng NPP. Utei u heh BJP uba la risai  noh u dei u bah Ehkupar Nongrum uba dei u State Executive Member jong ka BJP ha kane ka jylla. Utei u rangbah u dei uba la ia khun ha ka elekshon MLA 2013 na Nongthymmai konstitwensi na ka seng BJP bad ha katei ka elekshon u la ioh 3000 duna bad u la wan ha ka kyrdan ba lai. U la ju bat ruh ia ka kam President Shillong City jong ka seng BJP. Halor katei ka jingrisai  jong u-u la ong ba um don daw eiei ia ka BJP hynrei kumba ka long mynta u la ong ba kam don shuh ka jingiajan para nongialam bad ym shym la pyntip eiei ia u shaphang kino kino ki kam ha ka Party bad dei hadien ba u la iohi ba ka seng NPP ka kiew bha un sa leit ban pyniasoh noh sha ka seng NPP ha ka taiew ban wan ryngkat ki nongkyrshan jong u.


Jowai, 14 Naitung: U District Magistrate ka West Jaintia Hills mynta ka sngi u la pynbna paid bah ba la pyntreikam ia ka Section 144 CrPC ban khanglad ia ki riew shimet, ia ki kynhun ban pynglong ia ka jingiaiaid paidbah kaba pynthut ia ka iaid ka ieng u paidbah sha shi lynter ka surok bah na Lad-Nartiang shaduh DC Office. La mana pyrshah ruh ia kano kano ka kynhun ban pynlong ia kino ki jingiakhih hapoh 100m na u pud ka DC    Office bad ban rah ruh ia kino kino ki tiar pynmynsaw. Ia kane ka hu kum la pynbna hadien ba ka bor pyniaid district ka la ioh jingtip ba kan don ka jingiaid paidbah bad ban wan tur sha Office u DC ha ka sngi Balang naduh ka por 9:00 baje mynstep. Kane ka hukum kan trei kam mar mar naduh kane ka khyllip mat tad haduh ban da pynbna da kumwei pat.


Shillong, 15 Naitung: Ka jingshah thngan jong kiba pas ia ka eksa min Gram Sevek ka la poi ha ka sngi kaba lai bad hynne iwei I la poi sha hospital hadien ba la kem kynsan ka jingtlot bad la rah sha Shillong Civil Hospital. Ine iba la shah rah sha hospital I dei I kong D Hynniewta. Kine ki kynthei ba shah thngan ki dei ba pas ia ka eksamin kam Gram Sevak ha u snem 2012 bad ki la shim ia kane ka lynti hadien ba ka sorkar kam shym la shah shkor ia ka jingud jongki ban pynjlan ia ka por thungkam kaba la kut ha ka 21 tarik Nailar, 2013. Da ka jing shah rah iwei sha hospital, kiba shah thngan ki dang don sa san ngut bad ki la pynlong ia ka jingshah thngan ha madan Nongthymmai. Ha kawei ka liang, ka Thma U Rangli (TUR) ha kane ka sngi Balang ka la pynher shithi sha Chief Secretary ka jylla u Bah PBO Warjri ban tuklar halor kane ka kam ban thung kam ia kine ki kynthei baroh kiba pas ia ka eksamin Gram Sevak.  Ka long kaba sngewsih ba kin hap ban shim ia kane ka lynti hadien ba ka ophis jong phi ka la shu sngap wat hadien ba  ki la thoh bunsien , la ong ka TUR ka Kong  Angela Rangad ha ka shithi ba la thoh sha u Chief Secretary. Ka la ong ruh ba katkum ka jingtip na ka RTI, ki don shibun ki kam Gram Sevak ba shu thung adhoc ha ki Block kaba long beain bad bymdei katba ia kiba pas hok pat kim shym la ioh ia kaba dei ban ioh. Ka la ong ruh ha ka shithi ban a ki 814 ngut kiba ialehkai ia ka eksamin, 20 ngut ki kynthei kip pas bad na kine 17 ngut ki iakhun ia ka interbiw bad 12 ngut ki la pas bad na kine tang 2 ngut ki la ioh kam bad ha kawei ka liang 22 ngut ki shynrang kiba la pas la thungkam lut katba ki kynthei ki khlem ioh kam. Ha kawei ka liang, ka  ki dkhot jong ka seng FKJGP ha ka jingialam jong u Information Secretary ka Seng u bah Eldie Newton Lyngdoh ki la leit ban ia kynduh ia ki kynhun Gram Sevikas ki ban la shong shah thngan ha madan Nongthymmai. Ia u bah Eldie lah synran ruh da u Education Secretary ka seng kmie u bah Kitboklang Nongphlang bad u President ka East Khasi Hills District u bah Elton Cliff Warjri. Kat kum ka jingioh jingtip ka seng ha katto katne tylli ki Block ka East Khasi Hills district ki kam  gram sevika ki lait.  Ngi dawa na ka sorkar ba kan thep ia kine ki samla kynthei kiba la pass katkum ka jingbna ka DSC , la ong ka FKJGP.  Ha u snem 2012, 22 Gram Sevak (ki shynrang) ki lah pass bad baroh ki la ioh kam hapoh shi snem hynrei na ki 12 ngut ki Gram Sevika tang 2 ngut ki la ioh kam. Kane ka dei ka jingleh shilliang khmat jong ka sorkar. Ka sorkar ka la ialeh kai bad ka jingim ka jong kine ki samla kynthei bad long kmie. Ka seng FKJGP ka dawa ban thung kam mardor noh ia kine ki shiphew ngut ki kynthei. Kane ka jing pynrung kam tuh  ka lah khanglad pat ia kito ki ba dei hok ban ioh kum. Ka nuksa! Kine ki shiphew ngut ki gram sevikas kiba la pass da ka merit bad katno ngut kiwei pat ki ba duh bad palat rta namar kim don jingia dei bad ki politishian. Lada ka sorkar kam lah ka seng kam banse ban wad bad ban thad madan ia kito ki briew kiba shu rung kam tuh ha bun tylli ki tnat sorkar bad ruh ia kito ki ba iarap pynrung kam ia ki, la ong ka FKJGP.


Shillong, 15 Naitung: Ka ding kaba klang ka la bamduh ia kawei ka ing ha Nongrah kaba  don ha ka dong Lummyrboh. Ha katei ka jingjia kawei ka tymmen kaba la 75 snem karta kaba la tip kyrteng kum ka kong Dina Lyngdoh Marshil long ka la iap hashen. Katkum ka jingia thuh u khun ksiew katei ka tymmen, u Micheal Lyngdoh sha ki lad khu bor u la ong ba ka mei ieit jong u ka don tang marwei hi ha ing ha ka por ba la jia katei ka jingjia bad kim shym la ioh jingtip namar ba ka iing ba ki sah ka ia jngai na ka iing jong ka bad ki la tip ia katei ka jingjia na ki para marjan jong ka. U la ong ba ki bahaing hasem ki la lap tang ia ka metiap kaba la ing jong ka mei ieit jong u kaba don  ha kawei na ki kamra ba la ing jong katei ka iing.  Katba ka trai jong ka iing pat ka kong Amabilis Khongjee, ka  la ong ba katei ka dei ka kamra kaba rit ba ka la ai wai sha katei ka tymmen.  Ka kong Khongjee ka la ong ba u khun nyngkong jong ka u la iohi ia katei ka jingkem ding katei ka iing ha ka por ba u la  kyndit naba thiah ha ka por 12:30 baje mynstep bad ha katei ka por u la kyrsiew briew ban leit iarap.  Ka trai ing ka la ong ba ka daw ba katei ka iing ka la kem ding ka dei namar ka jingkyllon ka sharak ba katei ka longkmie ka ju pynmeh ha ka por ba ka la thiah.


Shillong, 15 Naitung: Ka EM ba peit ia ka tnad khlaw ka Khasi Hills Autonomous District Council (KHADC) ka kong Grace Mary Khar puri ka la ong ba ka KHADC  da lei lei ruh kan ym lah ban kylla ia ka jingiasoi hapdeng ka Council bad u Syiem ryngkat ki myntri ka hima Mylliem na ka bynta ban pynkylla  Law Adong noh ia ka Law Syiem kaba don ha Lum Mawpat.  Ka Law Adong kan sah beit kum ka Law Adong yn ym lah ban pynkylla shuh  ong ka kong Grace ha ka jingiakren bad ki nongthohkhubor mynta ka sngi. Katei ka jingkren ka kong Grace ka dei hadien ka jingpyrshah kiba khraw ka Hima Mylliem ha ka Dorbar ki myntri bad ki ba khraw katei ka hima kaba la long mynhynnin ka sngi ha ophis ka hima Mylliem kaba don ha Mawkhar, Shillong.  Katkum ka jingkren ka kong Grace la sngewthuh ba ka KHADC kan iaid beit shakhmat ia ka jingthmu ban leit thung noh ia ki mawpud mawsam jong katei ka  khlaw kaba la pynbna kum ka Law Adong da u CEM barim ka KHADC u bah Ardent M Basaiawmoit ha ka 5 tarik u jylliew 2014. Ka kong Grace ka la ong ba ka KHADC da lei lei ruh kan ym lah ban pynkhein ia ka jingiamynjur kaba la ia soi hapdeng u CEM barim bah Ardent, u Syiem ka hima Mylliem u Pa iem Latho Manik syiem ryngkat ki ar ngut ki myntri ka hima Mylliem u myntri K.Langstieh bad u myntri M.B Kharlukhi. Ka la ong ruh ba ka iohi ia ka jingpyrshah ki ba khraw ka Hima Mylliem tang ha ki kotkhubor katba kam shym la don pat ka jingthoh sha ka ophis.  Kumba nga la ju kren ba lada long sa kumno kumno ruh ha kaba iadei bad ka Law Adong ha Mawpat ngan iaid beit sha khmat ym ban kynran dien na ka bynta ban pynneh pynsah ia katei ka khlaw  la ong ka Kharpuri. Shuh shuh ka la ong   Ngin iaid beit sha khmat na ka bynta ban don noh ia u pud u sam jong ka Law Adong bad da lei lei ruh ngim lah ban pynduh noh ia ka jingia soi ne ka jingmynjur hapdeng ka Hima bad ka Council .  Katei ka EM ba peit ia ka tnad khlaw ka KHADC ka la kyntait ba ki myntri ka hima Mylliem ki la weng noh ia ka jingiasoi jong ki ha kaba ka la ong ba kam shym la don kaba kum kata ka bui ( File) ha ka ophis jong ka tnad ba ka bat.


Shillong, 15 Naitung: Ka jingkhih phaloh ha ka seng Congress kam pat kut haduh kine ki sngi, iathuh ki tyllong khubor ha kaba la ong ba haduh mynta mynne katei ka jingiakhih pohkut jong ki kaba khlem paw shabar ka dang bteng bad kane ka dei ka daw kaba la pyn long ia u Secretary ka AICC ba peit ia kane ka jylla u V.Narayanasamy ban wan sa shisien biang sha kane ka jylla ban pyniasuk hapdeng ki MLA Congress. La ong ba ki kyn hun kiba pyrshah ia u Myntri Rangbah  dang ha kine ki khyndiat sngi ba la dep ki la leit sha Delhi ban ia kynduh ia ka President ba rangbah duh ka seng Congress ka Sonia Gandhi ban dawa ban bujli nongialam noh ha kane ka jylla, hynrei la ong pat ba ka Sonia ka la phah wut wut ia u Naraya nasamy ban mareh sha kane ka jylla ban tuklar kham kloi shuwa ba ka ding kan klang. Ha ka jing iakynduh bad ki nong thohkhubor mynhynnin ka sngi utei u heh Congress u la kyntait ba ka don ka jingkhih phaloh ba ka bynta ka kam nongialam, hynrei u la ong pat ba ka don ka kam pohing kaba ki hap ban ia  kren kaba kim lah ban pyngpaw shabar. Katkum ki lad khubor ki la ong ba ki MLA ka seng Congress hapoh ka jingialam u bah DD Lapang ki la kwah ban pynkylla nongialam noh ha kane ka jylla namarba kim shaniah shuh bad kim sngewtynnad shuh ia u myntri rangbah ba mynta ka jylla. Don na ki MLA Congress ba kynthup ia ki myntri sorkar bad ki Parliamen tary Secretary kiba la kren thlia ha kaba ki la ong ba wat la ka la don ka jingbate kam ia ki ban trei hapoh ki kam ba ki bat ruh, hynrei ka shu long tang ka kyrteng bad ki shu shong kli kti, katba  ia ka kam pat kim ioh ban trei namar ba la tuklar lut nadong shadong da u myntri rangbah ka jylla. Hynrei la ong ba katei ka jingwan jngoh u heh Congress ba peit ia kane ka jylla mynhynnin ka sngi ka la pynlong ia u ban pyrkhat bunsien bha ha kaba ia dei bad ka jingkwah pynkylla nongialam  ha ka seng Congress ha kane ka jylla, ha kaba la iathuh ba kham mynshuwa ka nombar kiba pyrshah, ka long kaba heh katba mynta ka la hiar, ha kaba la iathuh ba mynshuwa ki don kumba 18 ngut hynrei mynta ki don sa tang kumba 14 ngut.


Shillong, 16 Naitung: U  President ka Riwar Mihngi Exporter and Importer Association (RMEIA), Bah R. Lyng doh bad ki dkhot katei ka seng ki la sngewnguh  ia ki heh sorkar  kiba la iarap ban pynbeit ia ka kam kaba iadei bad ka jingsha lan mawshun sha Bangladesh, kaba katei ka seng ka shem jingeh namarba la sangeh haduh ar bnai tam. Ka ai khublei ruh ia kito baroh ki ba la ia don bynta ha kane ka kam khamtam ka Ka Foreign Trade Chamber of Commerce Meghalaya, ki Truck Owners and Driver Associations, War Jaintia Limestone & Boulderstone & Miner Association, ki paidbah nong ai mynsiem bad ngi ngeit skhem ba ka jingduwai jingkitbok jong ki ka don ryngkat jong ki , ka pynpaw ka ingsngewnguh ruh ia u  Bah P. Tynsong, Minister Forest u ba la shah skhor ia ka jingud katei ka  seng na ka bynta ka im ka iap jong ki paidbah. Ka la pynbna ruh ba  baroh ki kali kit maw na Khasi Hills ba kin ai ka jingia treilang khnang ban suk ka leit ka wan ki paidbah khlem jing pynwit ia ka lynti ne jingpyn dheng kali bad ka pyntip ba  ban lait na katei ka dheng kali ha shi lynter ka surok khappud , ka la buh lang noh ia ki nongpyniaid kali naduh lad Jowai bad ki kali kiba wan na East Khasi Hills ki dei ban bud lang da ka lain, ong ka kyrwoh khubor na u   Shiningstar Khongthohrem   Secretary   Riwar Mihngi Exporter and Importer Association.


Shillong, 16 Naitung: Ki kynthei ba pas ia ka eksamin DSC ka kam GramSevak ki la rai ban bteng beit ia ka jingshah thngan hadien ba ka jing iakynduh bad u Deputy Commssioner u Bah Peter S Dkhar kam shym lapynhun ia ki. Ha  ka jingiakynduh bad kine kiba pas ia ka eksamin, u DC u la kular ba un thoh sha ka sorkar jylla ba kan pynjlan ia kajingthungkam ia ki la sngi Nyngkong hynrei um shym la lah ban ai ia karai kaba thikna halor kane. Ia kine ki kynthei ba shah thngan kiba pas ia kaeksamin la ialam da ka KHNAM Youth wing ban iakynduh ia u DC.  U DC u kular ban shu thoh sha ka sorkar ban pynjlania ka por thung kam bad un thoh la sngi Nyngkong hynrei um ai kano kano ka jingpyn thikna , la ong ka  Kong B Jyrwa kawei na kiba shah thnganhadien ba la wai ka jingiakynduh bad u DC. Ka la ong ba namar ba u DC um lah ban ai ia ka raikaba shai, na ka liang jongki, kin bteng beit ban shah thngan khlembuh por. Ngi la rai ban bteng ia ka jingshah thngan haduh ba ka sorkar kan aiia ka rai kaba shai ban pynthikna ba baroh kiba pas ia ka eksamin kidei ban thung kam , la ong ka kong Jyrwa. Ka kong Jyrwa ka la ong ba ha ka jingpynbna ki khlembatai katno tylli ki kam ki lait jong ka Gram Sevika.   Ka sorkar ka la pynkhein ia ka hukum lajong da kaba la bthah iabaroh ki tnad ba kidei ban pyntip ia ki kam ba lait ha ki ophis jongki haba ki pynmih ia kino kino ki jingpynbna , la ong ka kong Jyrwa.Ha kawei ka liang ka KHNAM Youth Wing ba la ialam da u president u bahThomas Passah u la ong ba u DC u la mynjur ba un leh eiei katba lahkatkum ka bor jong u ba un iarap ia ki.  U DC u la ong ba ka ophis jong u dang shen ka la dep phah ar tylli kishithi sha ka tnad jong ka C&RD hynrei kim shym ai jubab satia , laong u bah Passah. Na ka liang ka KHNAM kan sa leit ban iakynduh ia u Myntri ka C&RD ubah Prestone Tynsong ba un leh eiei halor kane kaba la pynkhein ia kahok jong ki kaba kidei ban ioh.


Ki ehrang Islamic State, ki la sdang ha ka sien ba nyngkong ban hiar thma ia ka jhad ialeh thma jong ka Egypt, ha ka duriaw bah Mediterranean bad katei ka la pynlong ia katei ka jhad, ba kan kem ding puk bad julor jur, ha katei ka jingshah siat ha ki namding jong ki ehrang. Ki shipai jong ka Egypt, ki iathuh ba ka ki shipai um jong katei ka Ri, ki la ia siat bad ki ehrang, ha ka jingjngai kaba tang 2 kilometre shatei jong ka Sinai bad katei ka dei ka jaka, kaba khappud hapdeng ka Israel bad ka  Gaza Strip. La iathuh ba ym don ba iap satia, na ka liang jong kito kiba don ha ka jhad, ong ka khubor na u nongai ktien ki shipai jong ka Egypt, U Brigadier General Mohammed Samir. Kito kiba iohi, ki iathuh ba katei ka jhad, kaba pahara ha ki rud duriaw jong ka Sinai, ka la hiar thma ha ki ehrang ISIS, kiba don ha katei ka jaka ba marjan jongki.  Ha katei ka jing ia siat, katei ka jhad, ka la shah siat da u roket bad kumta, ka la kem ding bad ingkhong bad kam lah shuh ban trei kam ha ka jingialeh thma.  Ym shym don ba iap satia, wat la kito kiba don ha katei ka jhad rit, ki mynsaw malu mala. Ki bor shipai jong ka Egypt, ki kyntait ban pdiang ba ki ISIS, ki pyndonkam da u roket ban siat ia katei ka jhad rit jongki bad ki don kiba ong, ba ki ehrang ISIS, ki lah ban leit buh bom ha ka jhad bad ki sa pynbthei da kaba shu pyndonkam da u remote control.


Shillong, 16 Naitung: Ka tnad Sor ka jylla kan kham husiar ha ka rukom ban ai pyniaid ia ki bos bad ki taksi saw hadien ba ka la shem ba ka jingai wai ha kine ki lai snem ba la dep sha ki kynhun riew shimet, ka la don ka jingbym shim khia jong ki ban phikir ia ki kali ban sumar ban sukher haba ki duh ne sniew. U Additional Chief Secretary ka jylla ba peit ia ka tnad Sor u Prashant Naik u la ong, haba iakren bad u Rupang, ba ki don bun ki bos ba sniew kiba la ai wai ha ki riew shimet bad ka daw ka long ba kim da shim khia ban sumar ban maramot bha ia ka kali haba ki duh.  Ngin pyrkhat thymmai halor ka rukom ai wai ban pyniaid ki riew shimet ia kine ki bos ba kin peit khamtam ban shna haba duh ne sniew ha ka rukom kaba biang , u la ong. U la iathuh ba hapdeng jong u Nailar ban wan, kin don sa katto katne tylli ki bos saw ki ban wan poi ban kamai ha ka nongbah bad ki shnong ba marjan.  Sa 120 tylli ki bos saw kin wan poi hynrei na kine, mar shiteng ki lah ban wan poi hapdeng u Nailar ban wan , la ong u Naik. U la ong ba ka jingiaid jong kine ki bos ka la long shisha ka jingiarap ia ki paidbah ha kine ki snem bad ka jingwan poi shuh shuh jongki, kan ai ia ka jingshakri kaba kham bha. Ha kajuh ka por, u la ong ba ia kine ki bos, yn aiti ban pyniaid da ki briew shimet kumba leh ia kiba la dep mynshwa hynrei ha kane ka kynti, kan nym long shuh kaba shu laitlan hynrei na ka liang ka sorkar kan buh ia ka jingpyniaid ba ka jingsumar ia ki bad shna kan long kaba biang ban lait na ka jingsniew pathar jongki. U la iathuh ba ki don 20 tylli ki bos ki bym long shuh ban shna bad ia kine ka tnad ka la thmu ban shu die lilam noh. Haba kylli ha kano ka rukom, la pynlut ia ka pisa ban shna ia ki bos ba sniew, u Naik u la ong ba ia ka pisa la pynlut na ka bai kamai kaba ioh lum bad ia kane, la leh hi da ki nongshim wai. Ka jingbym shim khia jong ki nongshim wai ban phikir ban shna ia ki bos kiba sniew, ka lah ban dei namar ba ka sorkar ka la aili ha ki ban leh hynrei nangne shakhmat, ka sorkar kan leh da ka rukom ba khampher ha kaba ki nongshim wai, kim nym lah ban shu leh pathar ia ki haba sniew. Ha kajuh ka por, u la iathuh ba ka la don ka jingiakren bad ka jingai jingmut na kiba bun ba ka jingiaid jong kine ki bos yn kham pynjlan noh ha ka por mynmiet namar ba kim ju kamai shuh tang hapoh 7 baje ruh.  Ngin iapyrkhat ia kane ha kaba lah ruh ban pynjlan ia ka por kamai ha ka por mynmiet ban pynsuk ia ki nongleit nongwan , u la ong.


Shillong, 19 Naitung: Ka Raid Mawlam, Khyrim Syiemship ha ka dorbar Raid kaba la long ha ka 18 tarik u naitung ka la jied thymmai ia u bah Sik Buhtep kum u Sordar thymmai jong ka hadien ba u bah Rang Buhtep u la iehnoh ia katei ka kam ha ka shi tarik u naitung ha ka Executive Committee ka Raid kaba la long ha katei ka sngi, kane ka long katkum ka kyrwoh na u bah P.Buhtep Secretary Raid Mawlam.


Shillong, 19 Naitung: Shi kynhun ki nong-Ireland hapoh ka seng ka Global School Room (GSR) ki la wan sha ka jylla Meghalaya ban ai jinghikai ban pyntbit shuh shuh ia ki  nonghikai kiba don ha ka shatri ka KJDSTA. Kine ki nongri sep ngi ki la wan poi ha kine ki sngi ba la dep ha kaba kin ai ia ka jinghikai pyntbit ne training kaba shi bnai ia ki nonghikai KJDSTA ha kylleng ki jaka. U President ka KJD STA u Bah ED Nong siang haba iathuh ia kane hynnin ka sngi ha jing ialang ba pynlong iakop iatyrko ha Shillong, u la iathuh ba kine ki nong-Ireland ki la wan sha kane ka jylla ban ai jingpyntbit ia ki nonghikai kane ka jylla hadien ba la pynbeit bad ka KJDSTA khnang ban pynbha ban kyntiew ia ka pule puthi, kaba long ka jingmyntoi pat ia ki khynnah skul.  Ki la wan shane da ka mon sngewbha khlem kano kano ka jingsiew ban ai jinghikai pyntbit ia ki nonghikai jong ngi , la ong u Bah Nongsiang. Katkum ka jingong u Bah Nongsiang hadien ba la dep kane ka kynhun jongki, kan sa wan sa kawei pat ha kaba kin ai ruh ia ka syrnod sha kito ki nonghikai ka KJDSTA kiba la wan ban shah hikai ynda la dep ka jingai jinghikai jongki. Ki la ai jinghikai ha ki jaka bapher bapher kum sha Jongksha, Bhoi, sha Nongrah bad sha kiwei ki jaka, la ong u Bah Nongsiang. U President ka KJDSTA u la ong ba kane ka kam ka dei kaba donkam palat ha kaba ka seng ka ju sngew khia. U la ong ba ki nonghikai ha jaka sor, ki kham biang hynrei sha jaka nongkyndong ka don ka jingiapher bah bad kane ka pyndkoh ia ka pule puthi.  Ka sorkar ka dei ban sngewthuh ban tip ia kane namar ba kaba donkam ka long ba ki nonghikai ki dei ban ioh ia ka jinghikai kaba biang ban ai pat sha ki khynnah , u la ong. Ban pynbha ia ka rukom jinghikai, ka KJDSTA ka la ju pynlong ruh ia ka workshop ia ka sobjek Saian, Jingkhein,bad Social Science nalor kiwei pat ki prokram, la ong u Bah Nongsiang. Ka Marian bad u Jerry kiba na Ireland haba ai jingkren lyngkot ha kane ka jingialang ki pynpaw ba ki nonghikai ki don beit ka jingeh wat ha ka ri jongki ruh. Hynrei haba ianujor bad ki jingeh jong ki nonghikai ha kane ka jylla Meghalaya ka la long kaba eh palat. Ki nonghikai ha kane ka jylla ki don shibun bah ki jingeh bad kaba donkam ka long ba ki dei ban don ka jingiatylli ban pynkhlain ia ka rukom treikam jongki, la ong kine ki nong-Ireland.


Shillong, 19 Naitung: Ki 5 tylli ki kynhun  na ka thainn Sohra ki la mih shakhmat ha ka sngi saitjain jong ka taiew ban pynpaw ia ka jingsohsat ba ki nong Sohra ki ia kynduh namar ka jingwan ka jingiamareh thong Marathon sha Sohra. Kitei ki san kynhun ki kynthup ia ka FKJGP Sohra Circle, ka KSU South Khasi Hills, ka Synjuk ki Seng Samla Sohra (SSSS), ka Association ki Sumo ba kamai na Sohra bad ka Taxi Drivers and Owners Association. Haba kren sha ki nongthohkhubor ha ka sngi saitjain u bah L. Nongrum President FKJ GP na Sohra u la ong   Ka jingwan ka Marathon sha Sohra ka long pynban kum ka jingtim ia ka Sohra . Katkum ka jingong utei u nongialam Sengbhalang u la ong ba ha ka 17 tarik u naitung ka la don ka jingmareh marathon na duh Maw kdok ter ter shaduh Sohra bad ha katei ka sngi la bat ia ki kali kamai, ki kali shimet da ki bor pulit khlem ailad ba kin iaid, u la ong ba kiba bun ki paidbah ki la leit kyrpad sha ki bor pulit ban pyllait noh ia ki ban iaid namar ba ki kyrkieh kam, hynrei ka jubab ba ki ioh ka long ba ym long namar ba ki la ioh hukum. U bah Nongrum u la iathuh ruh ba ki paidbah kiba la shah ktah ha katei ka jingshah bat ki kali kaba haduh 6 kynta naduh ka por 6 baje mynstep haduh ka por 12 baje mynsngi ki kynthup ia kiba leit ing iap briew, don ruh kiba leit ban ia teh ktien ia ki khun jong ki, don kiba la mih dang step na kylleng ka thainn Sohra ban leit sha ka Seminar  jong ka balang katholik kaba la long ha St.Paul, Upper Shillong kaba dei halor ka phang ban pule phadar, don ruh kiba beh por ban leit rakhe Idd. U President ka FKJGP u la ong ba kiba bun ki kali ki dei ym tang na Sohra, hynrei na ki thainn ba sharum ka Sohra ruh kum na Shella, na Majai Mawsahew, Laitduh bad kiwei pat ki shnong ha kaba u la ong ba ki don bunbah ki kali kiba hap ruh ban leit phai noh sha la ki shnong khlem leit Shillong shuh. Kaba kham sngewsangsot utei u nongialam ka FKJGP u la ong ba don uwei u samla uba la mih na iing ban leit sha Chennai na bynta ban leit pule Enjiniar,  ha kaba u la mih na la iing dang step, naba u la dep thied lypa ia ka tiket liengsuin, hynrei katei ka tiket jong u ka la sep ei noh bad um shym la ioh hiar shuh ha katei ka sngi, naba ka kali ba u shong ka la sahkut ha ka dheng kali Marathon. Shuh shuh u la ong ba ki nongpang kynthup kaba ar met kiba la kiew na Sohra ban wan shah sumar sha Shillong ki hap ban phai dien noh ban leit thiah sha CHC, Sohra naba ym shym la pyllait ia ki wat hadien ba ki la leit kyrpad ruh. Nangta u la ong ba kaba kham pynlehrain ia ka Sohra ka dei namar ba ki la don bunbah ki nongwan jngohkai pyrthei ha katei ka 17 tarik kaba dei ka sngi shuti ruh ha kane ka jylla kiba la wan khnang ban iaid kai pyngngad ha Sohra, pynban ki hap ban pynlut ia ka por jong ki baroh shisngi hapdeng surok. U la ong biang ba ki nong Sohra kim shym bein ia ka jingwanrah ia kano kano ka prokram ha Sohra, hynrei  ki pynrem pat ia ka jingbym ler ki nongpyniaid Marathon  ha katei ka sngi ia mareh thong naba ki la duna palat ka jingpyntip paidbah khnang ba u paidbah un tip lypa shuwa ba kitei kiei kiei baroh kin jia lane ba kan don kaba kum katei ka dheng kali. U la iathuh ba kaba kham lyngngoh shuh shuh ka long ba wat u SDO (Civil) ka Sohra ruh um ioh jingtip hok shaphang katei ka Marathon bad haba ki Sengbhalang ki leit ia kynduh shuwa katei ka sngi ban kylli la ka don ne-em ka jingkhang ia ka leit ka wan ki kali u SDO u la jubab ba katkum ka jingthoh ba u ioh na u DC la ong ba kan ym don kano kano ka jingktah ia ka leit ka wan u paidbah ha katei ka sngi pynlong mareh thong. U President ka FKJGP u la ong ba  ka jingbun briew ha katei ka Marathon kam dei ba u paidbah u leit ban peitkai lane ban ia shim bynta hynrei  ki  paidbah uba don ha katei ka sngi baroh ki dei ki lanot kiba la shah pynlong langknia. U President ka KSU South Khasi Hills u samla D.Bynnud u la pynrem jur ia ka jingbym biang ka rukom pyniaid ia katei ka mareh thong kaba la ktah ia ka leit ka wan u paidbah ha kaba u la ong ba la shu bat hak dak ia ki kali khlem da pyntip lypa lyngba ki lad jingpyntip kiba biang lane sha ki kot khubor ban lait na ka jingshah pynsohsat u paidbah. U Chairman ka Synjuk ki Seng Samla Shnong Sohra u samla B.Mylliemngap u la ong ba ha ka sien ba nyngkong ba katei ka Marathon ka wan sha Sohra ki paidbah nong Sohra ki shu long tang ki nongpeitkai, hynrei ha kane ka sien kaba  ar pat ki kylla long ki Langknia na ka jingshah pynieng sohsat u paidbah hapdeng surok. U la iathuh ba ha ka por ba ka Marathon ka wan nyngkong ym shym la don ki paidbah Sohra kiba la ioh ban ia shim bynta, hynrei hadien ka jingiakren bad ki nongpyniaid u la ong ba ki la kular ba ha ka sien kaba  ar ki nong Sohra ruh kin ioh ia shim bynta bad la kular ba kin wan shaw  ia ki da ka bos dang step  na Sohra sha ka jaka sdang mareh, bad ki samla ka Sohra ki la khie dang step phyrngap ban khreh leit sha katei ka mareh thong, hynrei ki la ap katto katno ruh ha ka jaka ba la ia kut ym shym kata ka bos ban wan shaw ia ki bad ki hap ban shu wai da ka kali lajong. U la ong biang ba ki nongpyniaid ia katei ka Marathon kim ju phai khmat sha ki Rangbah Shnong ne ki Sordar ka thainn Sohra haba ki pynlong ia kaba kum katei ka prokram bad ki iaid la ka lynti lajong bad dei hadien ba ki kynhun seng na Sohra ki laleit ban ia kynduh ia ki nongpyniaid ba ar sngi shuwa ban sdang ka Marathon ki la leit ban wad Rangbah Shnong bad  la ioh ban buh Volunteer 70 ngut na ka thainn Sohra. U Secretary ka Association ki Sumo Sohra u bah E.M Basaiawmoit u la ong ba jin lada pyntip lypa ba kan jia kaba kum katei ka jingjia ki sumo Sohra kin ym mih leit kamai ha katei ka sngi, hynrei namar ba ki ioh ka jingtip na u SDO ba kan ym don kano kano ka jingktah ia ka leit ka wan u paidbah ki nongniah Sumo ki la sei kali ban leit kamai, hynrei ki hap pynban ban shong thad slap pynban hapdeng surok. U bah F.S Lyngdoh, Secretary ka Taxi Drivers and Owners Association,Sohra u la ong ba ki Taxi kamai ha Sohra kiba kamai na Sohra sha Mawmluh bad kiwei ki thainn kumba ju leh man ka sngi ki la mih surok ban leit kamai , hynrei haba ki la mih na Stand ki shem pynban ba ha kamla ki lad ki pulit ki buh da ka jingthoh bym shah rung kali,  No Entry . Katkum ka jingiathuh kitei ki nongialam Sengbhalang ki la ong ba ha katei ka sngi ia ki kali ba wan na ki thainn Sohra la bat ha ka khyrdop bah ban leit sha Sohra (Gate Sohra) katba ia ki kali ba wan na Shillong pat la bat ha Mawkdok. Ki la dawa ruh ba haba ki nongpyniaid ki pynlong ia kum katei ka prokram lano kino kino ki prokram kim dei shuh ban buh da ka ktien Cherra Punjee bad ki dei ban thoh noh da ka ktien Sohra bad lada ki kwah ban thoh Cherrapunjee ki lah ban thoh hapoh bracket , namarba bun ki briew ba nabar ki tip ia ka Sohra kum ka Cherrapunjee. Ha kaba iadei bad katei ka jingpynlong Marathon kitei ki nongialam Sengbha lang ki la ong ba la shu thoh ha ki sign board ba ka dei ka Sohra Marathon, hynrei ym shym la tip pat balei la pynlong ia katei ka Marathon , na bynta kaei , hynrei ka la pynsah umdum ia ki nong Sohra, bad ki la ong ba dei tad ba ki iohi ha ki kotkhubor ki ong ba la thoh ba ka dei ka jingrakhe Tirot Sing.


Shillong, 20 Naitung: Ka UDP kam shym la pyrshah lada wan ka rel ha Byrnihat ban shu kit ia ki mar ki mata. U Working President ka UDP u Bah Paul Lyngdoh u la ong ba ka seng, kam shym la pyr shah ban wan ka rel ban kit ia ki mar ki mata ha Byrnihat, Ri-Bhoi district bad ban pynwad jingtip bniah halor kane, ka party ka la aiti ha u MLA ka Mawlai u Bah Embhah lang Syiemlieh ban pyn khreh ia ka jinglong jing man kane ka kam halor ka jingthmu ka sorkar ban pyniaid ia ka rel haduh nongbah Shillong.  Ngi kwah ban tip ia ka jinglong jingman jong kane ka kam. Ngim pat shim kano kano ka rai halor ka jingthmu ka sorkar ban wanrah ia ka rel haduh Shillong , la ong u Bah Lyngdoh haba kren mynta ka sngi sha ki nongthoh khubor hadien ba la wai ka jingialang ka Central Executive Committee (CEC) ka UDP. U la ong u Bah Syiemlieh un ai ia ka kaiphod sha ka party halor ka jinglong jingman ka jingthmu ban wanrah ia ka rel sha Shillong bad kumno ka jingsngew na ki paidbah halor kane. La iathuh ba ka jingsurbe ban pynpoi rel ha nongbah Shillong ka la iaid shaid shaid mynta. Ka la don ka jingthmu ban pyndep ia kane ka kam ban surbe ha kaba kut jong mynta u snem hi.


Shillong,  20 Naitung: Ka Joint Committee ka Synjuk ki Dorbar Shnong ba kynthup ia hynriew tylli ki shnong, ka Dorbar Shnong Pyn thorbah, Pynthor Um khrah-Golf Link, Nong mensong, Mawpat, Lum Shyiap bad Langkyrding Mihngi ha ryngkat ki 16 tylli ki Dorbar Shnong  kiba hap hapoh ka Mawlai Town dorbar ha ka sngi saitjain jong ka taiew, ki la pynlong ia ka jingialang jong ki ban ia kren halor ka  Law Adong Lum Mawpat  hadien ba ka la sdang mih ka kynrum kynram ha kine ki sngi. Ka rai kaba mih na katei ka jingialang ki nong ialam katei ka Synjuk ki la leit ban ai sha ka kong Grace Mary Kharpuri ka EM kaba peit  ia ka khlaw ka btap ka KHADC- mynta la lah sngi u blei. Haba kren sha ki nongthohkhubor u Rangbah Shnong ka Maw pat uba long ruh uwei na ki nongialam katei ka Synjuk u bah Khrawbuit Ryntathiang u la ong ba hadien ba ka KHADC ka la pynbna ha ka 5 tarik u jylliew ia ka Lum Mawpat kum ka Law Adong ki paidbah nongshong shnong kiba ha tawiar katei ka khlaw ki la dap da ka jingkmen kaba khraw khamtam ba katei ka khlaw ka dei kaba pynneh pynsah ia ki tyllong umbam umdih jong katei ka thainn bad kaba ai ruh ia ki lyer khuid ia katei ka thainn. Hynrei u la ong ba dei hadien ba la mih  biang ha ki khubor ba ka Hima Mylliem ka la dawa  biang ia katei ka khlaw ka la pynlong ka Synjuk ban mih shakhmat ban leit dawa na ka EM ba kam dei ban sngap hynrei ka dei beit ban bat ia ka rai ban pynlong Law Adong beit ia ka Lum Mawpat. U la ong ba lada pynduh noh ia katei ka khlaw, kan pynduhnoh ia ka jingmyntoi ia ki nongshong shnong katei ka thainn. Hadien ka jingiakynduh ia ka EM u bah Khrawbuit u la ong ba ka EM ka kong Grace ka la kren shai hakhmat jong ki ba da lei lei ruh kan ym pynkhein ia ka soskular kaba ia asoi hapdeng ka Council bad ka Hima Mylliem na ka bynta ban pynkylla  Law Adong ia katei ka khlaw,  I kong Grace i la ong ba in bat beit ia ka soskular kumba la teh kular hapdeng ka KHADC bad ka hima Mylliem  ong u bah Khrawbuit. Katba u bah S.D Khongwir u Chairman ka Mawlai Town Dorbar u la ong ba ha ka por ka jinglong khynnah jong u, u la iohi ba ka khlaw Mawpat ka rben bha hynrei ha katei ka por u la ong ba la don ka jingpom pathar  kaba jur bha ia ki dieng ki siej bad la ia die ia thied dieng na katei ka khlaw, hynrei ha katei ka por ba dang long khynnah u la ong ba um shym la pei jingmut bha,  Ka la don ka jingiadie ia thied ngim tip mano ba iohnong ha ka por ka jinglong khynnah  u la ong. Kham hadien u bah Khongwir u la ong ba katei ka khlaw ka la kylla syllen noh bad dei na kata ka daw ba la pynlong ia ka tnad Soil and Water Conservation ban shim noh shipor ia katei ka khlaw na ka bynta ban pynjyrngam biang sa shisien,  Kumba 15 snem ka Soil ka la bat ia katei ka khlaw bad hadien ba la jyrngam biang ka la aiti biang sha ka Hima Mylliem ryngkat ki kyndon kiba skhem ba kam bit shuh ban dang ia pom dieng nangtei  ong u bah Khongwir , uba la iathuh ruh ba hadien ba ka Soil ka la aiti sha ka hima Mylliem ka la don sa ka jingthmu ka hima Mylliem ban pynkhyllem biang ia ki dieng ki siej hangtei na ka bynta ban shna jaka sah ia ki myntri jong ka, hynrei ha katei ka por ki paidbah ka Mawlai ki la mih ban ieng pyrshah bad la pynsangeh  noh ia katei ka  jingthmu jong ki. Ha kaba iadei bad ka jingpyrshah  ka Hima Mylliem ia ka jingiasoi kaba la ia soi da ki ar ngut ki myntri ha ryngkat u Syiem ban pynkylla Law Adong ia ka Lum Mawpat, u bah Khongwir u la ong  Ka long kaba bakla shibun eh ban phai dien ia kaba la dep ban ia soi kular namar ba ia ka kular la soi da u Syiem uba dei u khliehduh ka Hima ryngkat ki ar ngut ki myntri ha ryngkat ka KHADC . Ha kaba iadei bad ka jingkam ka hima Mylliem ba u Syiem bad ki ar myntri ki la soi khlem ka jingtip ka Hima u bah Khongwir u la ong  U Syiem u dei uba mihkhmat ia ka Hima, ka jingsoi jong u ka dei kaba ha khliehduh, ngi ruh ngi ithuh tang ia kiba mihkhmat ia ka Dorbar ym ia kiwei pat .   Ngim tip ia ka kam iing kam sem jong ki, hynrei ngi ithuh beit tang ia u Syiem Rangbah, ha ka iing kaba don 10 ngut ki khun ngi ithuh tang ia u kpa lada u kpa u ong biang bad lada ki 10 ngut ki khun ki pyrshah ruh, ngi shim beit ia ka jingong u kpa  ong biang u bah Khongwir uba la ong ruh ba haba thoh ia kano kano ka jingthoh sha ka Hima Mylliem ki ju ai beit ka address sha u Syiem Rangbah ym sha u Syiem khynnah ne sha kiwei.


Shillong, 20 Naitung: U working president  ka UDP u Bah Paul Lyng doh u la ong ba ka synshar khadar jong kane ka sorkar ha kane ka jylla, ka la khyllem lut plain haduh ba sahkut lut ki kam khlem lah ban pyntreikam bad kane ka la ktah jur ia ki paidbah bad ka jylla hi baroh kawei.   Kam don ka jing iadei hapdeng ki tnad sorkar bapher bapher naduh na kynhun myntri.  Ki don bun bah ki rai ka sorkar kiba shu sahkut ponding khlem lah ban pyntreikam , la ong u Bah Lyngdoh haba kren ha kane ka sngi Nyngkong hadien ba la wai ka jingialang ka UDP. U la takrain ia u Myntri Rangbah ka jylla u bym shym la leit iashim bynta ha ka jingialang jong ka NITI Ayog.  Hato u Myntri rangbah ka jylla um leit iashim bynta tang namar ba u dei u briew ka Congress? , la buh jingkylli u Bah Lyngdoh.   Kane ka pyni ba u Myntri Rangbah ka jylla u shim ialade tang kum u nongialam ka Congress, um kum u Myntri Rangbah ka jylla , la ther u  working president ka UDP.  U Myntri Rangbah u dei ban long uba tbit ban mihkhmat ia ki paidbah ka jylla ym ban shim tang kum u briew ka party ban khlem leit sha ka jingialang ka NITI Aayog , la ong u Bah Lyngdoh. U la ong ba ka jingkhang dewiong ka NGT ka la ktah jur ia ka iarong pisa ka jylla haduhT.1200 klur ha ka shi snem. U la ong ba u Myntri Rangbah u dei ban leit iashim bynta ha ka jingialang ka NITI Aayog khamtam haba ka jylla ka iakynduh ia kane ka jingeh.  Ngi tip ba ka jinghiran pisa bad ka jingkynduh jingeh ka jylla ka dei namar ba ka jingkhang dewiong ka NGT , la ong u Bah Lyngdoh. U la pynpaw ia ka jingsngewkhia ba ki karkhana sorkar ne ki tnad sorkar kin shah ktah jur namar kane ka jingkyrduh pisa ka sorkar jylla.  Ngi la iohi ba ki nongtrei jong ki tnad bapher bapher kim shym la ioh tulop  , la bynrap u working president ka UDP.


Shillong, 20 Naitung:  Da ka jingthmu ban kham lah ban iakhun bha ha ka elekshon MLA ha u snem 2018, ka UDP ka la rai ban pynkloi noh ban jied nongkitkam thymmai shwa ba ka por kan kut. Ka jingialang jong ka Central Executive Committee (CEC) ka party kaba la iashong hynne ka sngi, ka la shim ia kane ka rai ha kaba ka elekshon jied nongkitkam jong ka party, yn pynlong noh ha u Naiwieng mynta u snem.   Ngi la rai ban pynkloi noh ia ka jingjied ia ki nongkitkam ka party ha u Naiwieng 2015 khnang ban pynlah ia ka party ban pynkhreh ia ka elekshon kham bha ha u snem 2018 , la ong u working president ka UDP u Bah Paul Lyngdoh haba iakren bad ki nongthoh khubor hadien ba la wai ka jingialang mynta ka sngi. U Bah Lyngdoh u la ong ba ka party ka la rai ruh ban pynkhlain ia ka party naduh tynrai ba kynthup ia ki unit khnang ban lah ban jop bun paid ha ka elekshon ban wan. U la ai dak ruh ba ka party ka lah ban iateh para lok ruh bad kiwei ki party kiba don kajuh ka jingthmu ban iakhun ha ka elekshon. Ka UDP ka la shim ia kane ka sien jam ban pynkloi noh ia ka jingjied nongkitkam namar ba ka jingpynlong elekshon nongkitkam ynda la jan palat ka elekshon, ka lah ban dei kawei na ki daw kaba la pyntlot ia ka party ban ioh por ban iakhun bha ha ka elekshon. Ka UDP kawei na ki seng riewlum  baheh tam ha kane ka jylla kaba la iakynduh jingeh ha kane ka elekshon ba la dep namar ka jingbym lah ban jop bun ngut ki MLA ha ka iing dorbar thawain bad ruh ka jingphet ki MDC kiba la jop na ka party ha District council.


Shillong, 21 Naitung: Ka seng ki Doktor kaba la tip kum ka Megha laya Medical Service Association (MMSA) ka la pynlong ia ka jinglang kyrkieh jong ka mynta ka sngi ban pyrkhat halor ka jingshah kem ki ar ngut ki doktor ka Civil Hospital, mynhynin ka step ha ki pulit. U nongthohkhubor u la phone ia u President katei ka Association u Dr. Aman War, hynrei um shym la rah ia ka phone jong u. Haba la wad jingtip na ki doctor kiba la kham rangbah, hynrei kim shym la ioh jingtip naba ki la ong bay m don ba pyntip ba don jingialang bad ki don ruh ba ong ba lehse ka lah ban dei ka tang ka Executive Committee ruh, kaba bun kiwei pat ki doctor sorkar kim tip. Hynrei ki tyllong khubor ki la iathuh ba ha katei ka jingialang, ym shym la ia kren jrong halor ka jingshah kem ki 2 ngut ki Doktor ka Civil hospital, u Dr.Willing Pde bad u Dr.Kevin ZM Sangma naba ki la ong ba ka dei ka bym lah ban sei ia ki jingshisha aiu jia ha katei ka miet kaba la mih ki jingkynnoh kaba la pynlong ia kitei ki ar ngut ki doktor ban shah kem. Hynrei ki lad khubor ki la ong ba katei ka seng, ka pynrem jur ia ki pulit ka nongbah Shillong ba ki la leit ban kem ia kitei ki doktor khlem da pyntip sha ki ba halor, hynrei la shu wan beit mar mar bad ra hia ki sha thanad. La ong ba na katei ka jingjia ka la mih ruh ka jingiakren ha katei ka jingialang ia ka jingdonkam ban pyndait noh da ki CCTV hapoh Hospital ban tip kaei kaba jia khamtam haba mih kaba kum katei ka jingjia.  La ong ba ki la ia kren ruh ban leit pyntip sha ka tnad ka koit ka khiah ka jylla ban buh noh da ki kyndon kaba tang katto katne ngut ki nongwan shim dawai lane ki nongwan rung hapoh Hospital kiba lah ban rung katkum ka jingdonkam ( Ratio) bad sa kawei pat ka mat la ong ba ki kwah ba ka sorkar ka dei ban pynbiang bor pahara ruh ia ki nongwan phah sumar ioh ba ka mih kano kano ka jingjia ia ki, kaba ki doktor ki lah ban shah kynnoh. Lah ban kdew ba ha ka miet 19 tarik uwei u nongpang u la kynnoh ba ki ar ngut ki doktor kiba don hapdeng ka jingbu-aid kyiad ki la byrngem bad ktah kti ia u tang namarba um treh ban thiah  pang naba u wan tang ban wan shim dawai, hadien katei u la ujor,  sha ki pulit ka nongbah Shillong kiba la wan ban kem ia ki ar ngut ki doktor ha ka sngi kaba bud.


Shillong, 21 Naitung: Ka ophis jong ka District & Sessions Judge/ District Legal Services Authority (DLSA), Ribhoi District, Nongpoh ha ryngkat ka jingiatrei lang bad ka Meghalaya State Legal Services Authority (MSLSA), Shillong kan pynlong ia ka Lok Adalat na bynta ki case kiba ia dei bad ka um ka bording, telephone, ka bording, ha ophis ka District & Sessions Judge, Ri Bhoi District, Nongpoh ha ka 25 tarik u nai tung naduh ka por 10:0 baje mynstep. La bthah ia baroh kiba dang sahteng ki mukotduma jong ki ban leit mih ban pynkut noh ia ki kes jong ki.


Shillong, 21 Naitung: U bah Ardent M Basaiawmoit u la ther tyngeh ia ka seng Congress kaba bat ia ka bor synshar ha kane ka jylla, kaba u la kynnoh ba katei ka seng kam lah ban pyniaid beit iaid ryntih ia ka synshar khadar bad kam lah ban pynpoi ia ka roi ka par sha u paidbah ka jylla. Haba kren ha katei ka jingialang, u bah Ardent u la ong ba dang khyndiat sngi ki heh Congress na Delhi kynthup  u MP ka Shillong u ma Vincent Pala ki la wan ban pynlong jingialang ha Nongkrem bad ha katei ka jingialang ki la kren bun kiei kiei ban pynpaw ba ki kwah ban wanrah ia ka roi ka par kaba biang ha katei ka thainn. U la ong ba katei ka seng ka la kdew ba naduh ki umbah umdih ha katei ka thainn kaba ki la kular ban wan pynbiang, hynrei u la ong pat ba ha Nongkrem ka  umbam ka don tang ha phyllaw iing katba ha Jaintia Hills pat ka shnong u MP u ma Pala ka dei ka thainn kaba kordit um tam ha ka jylla, bad haduh mynta u MP um pat lah ban leh eiei ban pynbiang um ia ka Jaintia Hills, hynrei u wan ban kular pat ha Nongkrem. U la ong ruh ba ki ju don ki jingong ba u thlen u don ha tang ha ri Khasi bad ha Jaintia um don, hynrei kiba wan ban phah thang thlen ha ki Syiem ha Smit pat kiba bun eh ki briew ki Pnar kiba wan na ka thainn Jaintia, naba ki sieb ki at ka dur ka dar bad ki kynnoh ba dei u thlen hynrei ha ka jingshisha u ong ka dei ka jingjakhlia ka umbam umdih kaba la pynlong ia ki dur ki dar jong ki ban sieb ban at, ong u bah Ardent haba ther tyngeh ia u Ma Vincent Pala, MP ka Congress.


Shillong, 21 Naitung: Ka tnad WildLife ka jylla ka la kamai kum ba 15 lak eiei ha ka shi snem na ka park bad ia kane ka la ioh na ka jing shim bai rung na ki nong wankai ha ka shi snem. Hynrei kane ka jing kamai kam pat dap satia tang ka bai bsa jingbam ia ki mrad kiba don ha katei ka park. Haba iakren hynne ka sngi Hatmajai bad u Divisional Forest Officer (DFO) ka Khasi Hills Division u Bah WS Marngar u la iathuh ha ka shi snem ka jingioh lum na ki nongwan iaid kai ha kane ka park kaba don ha nongbah Shillong kam pat lah ban pyndap ia ka jingdonkam ban thied jingbam ia ki mrad bad namar kane, ka tnad ka la hap ban sei shuh shuh. U la ong ba kane ka park, kam dei ka jaka ri mrad hynrei tang ka jaka ban pynlait im ia ki mrad kiba wanrah ki briew ne ba ioh kem na kiwei ki jaka.  Kane ka park ka dei tang ka jaka ban pynlait im ia ki mrad kiba ngi ba la wan aiti da ki briew haba ki ioh kem ia ki mrad ne don kiba ri hynrei ki wan aiti noh ia ki mrad , la ong u Bah Marngar. Hapoh kane ka park, ki don ki mrad, kum ki dngiem, skei, khiat, ki jait sim bapher bapher. U Bah Marngar u la iathuh ba ka tnad ka la rai ban pynkiew noh ia ka dor bai rung ha Park na ka T.2 sha ka T. 5 ia ki khynnah bad na ka T. 5 sha ka T. 10 ia ki rangbah shi khlieh. Ia ki jingbam ia ki mrad la aiti katkum ki jingbam jongki bad ia ki jingbam la ai da u nongsam ba la jied da ka tnad. Kane ka park ka dei kawei na ki jaka shongkai bad lehkai khamtam ia ki khynnah ha kane ka nongbah bad wat kito kiba wankai na kiwei ki jylla haba ki wan jngoh ia ka nongbah Shillong.


Shillong, 21 Naitung: U bah SD Khongwir  Chairman ka Mawlai Town Dorbar u la iathuh ba dang shen ka kynhun ki Rangbah Shnong ka la leit ban ia kynduh ia u Chief Secretary ka jylla u bah Barkos Warjri uba dei ruh u Chairman ka tnad MeECL bad katei ka jingleit ia kynduh, ka dei ban pan jingpynshai balei ba ki paidbah kiba shong ba sah ha ki jaka kiba dang hap hapoh ka jing peit ka District Council ki hap ban ioh jingbit na ka MUDA (Building Permisssion) na ka bynta ban tan bording ha ing jong ki.  U bah Khongwir, u la ong ba ki Rangbah Shnong ki kwah ban tip kaei ka jingiadei hapdeng ka MeECL bad ka MUDA  haba ki la tip shai ba kam don jingiadei eiei hynrei hap pat ban ioh jingbit pat na ka MUDA ban tan bording ruh, nalor ba ka la don lypa ka ain TMCP 1973 Act kaba la kren shai ba ka MUDA kam lah tuklar ia ki jaka ba hap hapoh ka District Council.  Balei ba ka MeECL ka dang shah kdup pynban ha ka MUDA  ong u bah Khongwir ha ka jingiakren bad ki nongthohkhubor. Utei u rangbah uba mihkhmat ia ka Mawlai Pyllun baroh kawei u la ong ba  CS u la ong ba un pan jingshai na ka MUDA halor katei ka phang kaba u la ong ruh ba ka jingiakren hapdeng ka MeECL bad ka MUDA ka dang iaid shakhmat halor katei ka kam.Katkum ka jingong u bah Khongwir u la ong ba ka daw ka jingkdup ka MUDA ia ka MeECL ka dei na ka daw ba kamlah ban tur pyrshah dalade hi sha ki jaka bym hap shuh hapoh ki jingpeit jong ka hynrei da ka jingiatreilang bad ka MeECL pat ka long kumba pynbor ia ki paidbah ba kin leit shim ia ka jingbit shna ing na ka MUDA namar ba lada kim don ia kata ka MeECL kan ym ailad ia ki ban tan bording. Utei u rangbah u la ong ruh ba mynshuwa ki paidbah haba ki shna iing tang T.200 tyngka ki la dap ban pynlut na ka bynta ban ioh jingbit hynrei pat ki hap ban pynlut da ki lak tyngka ban ioh jingbit ban shna ing. Shuh shuh u la ong ba ki don ki paidbah kiba la leit rah ia ki plan jong ki, kiba ki la dep phah shna ha ki briew kiba la tbit na ka bynta ban shna ing, pynban ki bor ka MUDA  ki dang kyrngah khlieh bad ki ong ba kam biang. Halor katei ka jingkyntur pud ka MUDA sha ki jaka ba hap hapoh ka District Council u bah Khongwir u la ong ba ka pynsuba ba imat lada ka MUDA kan pyni  ia ka jingheh ka jaka jong ka sha Delhi kan ioh khyndiat ka pisa hynrei da ka jingpyni pat ia ka jaka bah eh na Delhi kin mang tyngka kaba heh ia ka. U la ong ba ka la don teng ka jingthmu ka MUDA ban pyniar ia u pud jong ka ha ki snem ba la dep bad ki Rangbah shnong ki ieng pyrshah beit ia katei ka jingthmu. U la pynkynmaw ba ka la don ka por ba la thmu ban pyniar ia ka MUDA shaduh sha Laitkor ruh kaba ki ong ha kato ka por ka Municipal Corporation, hynrei na ka liang ki Rangbah Shnong ki la leit ban ia kren na ka por sha ka por ia katei ka kam bad ka sien kaba khadduh eh u la ong ba ki ia kren dei ha ka por long myntri u bah Sanbor Swell uba peit ia katei ka tnad, bad katei ka jingthmu pyniar pud kam seisoh satia.


Shillong, 21 Naitung: Ka All Meghalaya Dancers Association lyng ba u President jong ka u bah Kitbok Thabah ka la iathuh ba u Mithun Chakra borty uba dei u Grand Master lane u nongbishar ba ha khliehduh jong ka Dance India Dance u kwah ba u Micheal Syiemiong u samla nongshad na nongbah Shillong ba un rung biang ha ka DID Season 5 , wat la u la shah kyntait kham mynshuwa. La ong ba la ailad ia u Micheal sa shisien biang ba un pyni ia ka sap shad bad ka jingtbit jong u tang sa shisien ha kane ka kynti ba mynta ha ka round kaba la tip kum ka Wild Card Entry bad lada jia ba um lah ban shad bha kan ym donlad shuh ia u. Katei ka Association ka la ong ba mynta utei u nongshad u dang shah hikai ha u Punit uwei na ki nongbishar ha katei ka rynsan ia kob.


Jowai, 22 Naitung:  U Deputy Commissioner jong ka West Jaintia Hills District u la pyntip paidbah ba haka 27 tarik u Naitung 2015, ka dei ka sngi shuti ia baroh (local holiday) na ka bynta ka Behdienkhlam festival ha Tuber. Baroh ki office sorkar, Revenue bad Magisterial Court bad kumjuh ki skul bad College kiba hap hapoh ka West Jaintia Hills District kin khang khyrdep ha katei ka sngi.


Shillong, 22 Naitung: Ki pulit ka jylla ki la pynngat ha ki kyndon ain ia u nongialam ka Bangladesh National Party (BNP) u  Salahud din Ahmed uba la wan poi wir sha kane ka jylla khlem ki kot ki sla kiba biang. La wanrah ia u Salahuddin ha ka iing bishar, u Chief Justice Magistrate (CJM) u bah KML Nongbri mynta ka sngi na ka bynta ban tian bishar ia u. Hynrei utei u nong ialam ka BNP u la kyntait ba u la leh be-ain, katba u nongiasaid ain u IC Jha u la ong ba ka iing bishar ka la pynngat ia u Ahmed ha ka kyndon ain section 14 jong ka  Foreigners  Act, 1946. U Jha u la pyntip ba ka jingtian bishar sa shisien ia katei ka kes kan long ha ka 30 tarik u naitung, 2015. U Jha u la ong ruh ba ki la don haduh 11 ngut ki sakhi ha katei ka sngi tian bishar ia u Ahmed kiba kynthup  ia ki ophisar kiba tohkti ia u, ki doktor kiba sumar ia u bad ki ophisar pulit. U la ong ba ha katei ka jingtian bishar u Ahmed u la kyntait ba u la leh ia ki kam be-ain hynrei u kwah ban ia khun ia katei ka kam hapoh ing bishar. Lah ban pynkynmaw ba la kem ia u Ahmed ha ka 11 tarik u jymmang na Golflink bad la pynngat ia u ha ka kyndon ain section 14 jong ka Foreigners Act, hynrei kham hadien, la bah jamin ia u da ka lok jong u ka Hasina Ahmed ryngkat bad uwei pat u nong India ha ka jingia kut ba um lah ban leit shabar ka jaka ba hap haph ka jingpeit jong ka ing bishar, bad la bah jamin da ka lok jong u ba kan siew T.2 lak, lada pynkhein. U Ahmed u la ong ba katkum ka ain ba la pynngat ia u ka long ka bym shisha , bad u kwah ban ia khun ha ing bishar katba u Jha u la ong ba ka ain ka kren shai ba ym lah ban pynshitom beit beit ia uno uno u briew khlem da ailad ia u ban iada ialade ha ki bor ka ing bishar.


Jowai, 22 Naitung: Ka Ophis jong u Block Development Officer, Amlarem C&RD Block ki la sam ia ki tiar bylla 100 sngi bad kiwei kiwei ki tiar sha ki 92 tylli ki VEC kiba hap hapoh katei ka thainn. Ki tiar kiba la sam sha ki VECs mynta ka sngi ha ka jingialang kaba la long ha ophis jong u BDO ki kynthup ia ki top um kaba 300 litres, ki dawai ban iada kyrkieh haba mynsaw, ki jri Tarpalin, ki borti, ki muk, ki mohkhiew, ki lyngka, ki shuki, ki miej, nalor kiwei kiwei ki tiar kiba donkam ha ophis VEC bad na ka bynta ki nongbylla. Ha katei ka jingialang ban sam ia kitei ki tiar sha ki VECs bapher bapher, la donlang ruh u ADC, CS Laloo , ka SDO Amlarem Civil Sub-Division, ka kong JU Kharpuri bad u BDO u ma S. Sungoh nalor kiwei kiwei.


Shillong, 23 naitung: Ka KSU bad ka FKJGP, Mawlai Circle ha ka jingiakynduh kyrkieh jong ka kaba lalong myn ta ka sngi ka la pynpaw ia ka jingbitar ia ka MUDA namar ka jingthmu jong ka ban pynhap ia ka Mawlai hapoh ka jingpeit jong ka, kitei ki 2 seng ki la kyntu ia ki paidbah ba kim dei ban leit pan jingbit na ka MUDA haba ki shna ing bad ka la kyntu ba ki paidbah kim dei ban leit siew ia kano kano ka jingsiew sha katei ka tnad MUDA khamtam haba ki tan bording naba ki la ong ba katei teng ka jinglute bein na kiba duk. Ka kyrwoh na ki President kitei ki ar seng na u bah Marbud Dkhar, President FKJGP bad u samla Biangbor Paliar President KSU ki la kyntu ia ki paidbah ka Mawlai ban mih paidbah ha ka 28 tarik ka jingiaiaid paidbah ban pyrshah MUDA.